Jehová Diosan arunakapajj wiñayatakiwa (Isaías 40:8) | Congregacionan yatjjatañataki\nYatiyañataki (congregacionan yatjjatañataki) | Septiembre 2017\n¿Kuna arutsa liytʼäta? Afrikáans Albanés Alemania markan amparamp parlirinakataki Alemán Amis Amárico Angola markan amparamp parlirinakataki Argentina markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Bolivia markan amparamp parlirinakataki Boulou Brasil markan amparamp parlirinakataki Búlgaro Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chol Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Criollo haitiano Croata Cuba markan amparamp parlirinakataki Dangme Danés Digor Diula Duala Ecuador markan amparamp parlirinakataki Edo Efik Embunda Endebele Endonga Enzema Eslovaco Eslovaquia markan amparamp parlirinakataki Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Filipinas markan amparamp parlirinakataki Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Garífuna Georgiano Gran Bretaña markan amparamp parlirinakataki Grecia markan amparamp parlirinakataki Griego Guaraní Gujarati Gun Hausa Hebreo Herero Hiligaynon Hindi Hiri motu Holandés Hungaria markan amparamp parlirinakataki Húngaro Ibanag Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Islandés Isoko Italia markan amparamp parlirinakataki Italiano Japonés Japón markan amparamp parlirinakataki Kabiye Kannada Kaonde Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Letón Lingala Lituano Luganda Lunda Luo Luvale Macedonio Malawi markan amparamp parlirinakataki Malayo Malayálam Malgache Mam Mambue-Lungu Maratí Maya Mazateco de Huautla Mingreliano Mixe del norte Mongol Moré Motu México markan amparamp parlirinakataki Ndebele (Zimbabue) Nepalés Ngäbere (o guaymí) Noruego Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin camerunés Pidgin de las islas Salomón Pidgin nigeriano Polaco Polonia markan amparamp parlirinakataki Ponapés Portugal markan amparamp parlirinakataki Portugués de Brasil Quebec markan amparamp parlirinakataki Quechua (Ancash) Quechua boliviano República Checa markan amparamp parlirinakataki Rumania markan amparamp parlirinakataki Rumano Rusia markan amparamp parlirinakataki Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Taiwan markan amparamp parlirinakataki Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Vendal Venezuela markan amparamp parlirinakataki Vietnamita Waray-Waray Wolaita Xhosa Yao Yoruba Zandé Zapoteco (Istmo) Zimbabue markan amparamp parlirinakataki Zulú Árabe Ñanya\nJehová Diosan arunakapajj wiñayatakiwa\n“Qorajj wañsuwayjjakiwa, panqaras ankuntawayjjakirakiwa; ukampis Diosan arunakapasti wiñayatakipuniw jakarakini” (ISA. 40:8).\nCANCIÓN: 95, 97\nArunakajj janis nayrjam parlasjjchejja, ¿kunatsa Diosan Arupajj jan chhaqtawayki?\nMarkanak mayn maynis apnaqapkchejja, ¿kunatsa Diosan Arupajj jan chhaqtawayki?\nBiblia traducitäñap jarkʼapkchïna ukhasa, ¿kunatsa Diosan Arupajj jichhakam utjaskaki?\n1, 2. 1) ¿Kunjamakis Biblia jan utjkistaspa ukhajj jakassna? 2) ¿Kunas Bibliat sum yatjjatañatakejj yanaptʼistaspa?\nBIBLIA jan utjkistaspa ukhajja, ¿kunjamakis jakassna? Janiw kunjamsa jakasiñasa uk amuytʼayir ewjjtʼanakajj utjkistaspati. Janirakiw kunatï Diosat cheqäki uksa yatksnati, ni jakañ vidatsa, ni kunatï jutïrin paskani uksa yatksnati. Nayrajj kunanaksa Jehová Diosajj jaqenak layku luräna uksa janirakiw yatksnati.\n2 Jiwasajj janiw ukham jan yanaptʼanïktanti. Jehová Diosajj Arupwa, mä arunjja Biblia churistu. ‘Arunakajasti wiñayatakïniwa’ sasaw Jupajj saraki. 1 Pedro 1:24, 25 (liytʼañataki) textonjja, apóstol Pedrojj Isaías 40:8 textotwa aytäna. Uka textojj janis Bibliatpun parlkchejja, kuntï Bibliajj yatichki ukarjamawa. Diosan Arupar munasirinakajja, ‘Bibliampi yanaptʼayasiñatakejj parlasktan uka arutwa liyiñasa’ sasaw sapjje. Ukatwa Diosar taqe chuyma munasiri jaqenakajj kunayman jan walinakan uñjaskasas Biblia traduciñataki, jaqenakan Biblianïpjjañapatakejj walja maranaka wal chʼamachasiwayapjje. Ukham lurapjjatapajj kuntï Jehová Diosajj munki ukarjamawa, Jupajj “taqe kasta jaqenakan salvasipjjañapa ukhamarak kunatejj cheqäki uk sum uñtʼapjjañapwa muni” (1 Tim. 2:3, 4).\n3. ¿Kunanakatsa aka yatichäwin yatjjataskañäni? (Página 18 ukankir dibujo uñjjattʼäta).\n3 Aka yatichäwinjja, Diosan Arupajj kunjamatsa arunak mayjtʼjjepansa, markanak mayn mayni apnaqepansa, Biblia jan traducitäñapatak jarkʼatäkipansa jan chhaqtayasiwayki ukanakwa yatjjataskañäni. ¿Kunatakis ukajj yanaptʼistani? Bibliaru ukhamarak Biblia Qellqayir Diosar jukʼamp munasiñatakiw yanaptʼistani. Jupaw jaqer yanaptʼañatakejj Biblia qellqayawayi (Miq. 4:2; Rom. 15:4).\nJANIW NAYRJAM PARLASJJETI\n4. 1) ¿Kunjamsa arunakajj tiempomp mayjtʼjje? 2) ¿Kunatsa Diosajj taqe kasta aru parlirinakaruw munasi sasajj sissna? 3) ¿Uk yatiñajj kunatakis yanaptʼistu?\n4 Tiempompejja, arunakajj mayjtʼjjewa. Yaqhep arunakajja, nayrajj kuntï sañ munkäna ukajj janiw jichha tiempon amuyasjjaspati. Inas parlktan uka arumpejj ukhamarak paschi. Bibliajj hebreo, griego arunakat qellqaskäna uka arunakampejj ukhamarakiwa. Sañäni, jichha tiempon hebreo, griego parliri jaqenakajja, janiw nayra tiemponjam parljjapjjeti. Ukatwa Diosan Arupa amuyañ munirinakajj hebreo, griego arunak parlapkchi ukasa, jichha tiempon parlasi ukarjam traducit Biblia munapjje. Yaqhepajja, nayrajj kunjamtï hebreo, griego arunakajj parlaskän uk yateqasaw Biblia liyisajj sum amuyirista sasaw sapjje, ukampis janiw ukhamapunïkaspati. * Jichha tiemponjja, Bibliajj taqpachasa jan ukajj chikatakisa, niya 3.000 arunakar traducitaw utj-jje, ukatwa wal yuspärtanjja. Cheqas Jehová Diosajja, ‘taqe markankirinaka, tribunaka, kunayman parlani jaqenaka’ Bibliat yatjjatapjjañapwa muni (Apocalipsis 14:6 liytʼañataki). Taqe ukanakaw wali munasiri jan yaqhachasir Jehová Diosar jukʼamp jakʼachasiñatak yanaptʼistu (Hech. 10:34).\n5. ¿Kunatsa Versión del Rey Jacobo sat Bibliajj wali wakiskirïnjja?\n5 Kunjamtï yatjjataniwayktanjja, taqe arunakaw tiempompejj mayjtʼjjapjje, Bibliajj utjki uka arunakansa ukhamarakiw mayjtʼaraki. Nayra tiempon traducit Bibliajja, uka tiempon sum amuyaspachäna, ukampis tiempompejj janiw sum amuyasjjaspati. King James Version (Versión del Rey Jacobo) sat Bibliajj 1611 maran inglés arut mistkäna ukampejj ukhamarakiw pasäna. Qalltanjja, inglés arunjj wali uñtʼatänwa, inglés aru parlirinakas uka Bibliankir arunakwa uka tiempon parlapjjarakïna. Ukampis uka Biblianjja, Diosan Jehová sutipajj yaqhep cheqanakwa uñstäna. Hebreo Arut Qellqatanakanjja, kawkjantï Diosan sutipajj uñstañapäki ukawjanakarojj “LORD” (Señor) arukiw mayúscula letranakampi qellqata uñstäna. Uka qhepatjja, Griego Arut Qellqatan ukhamarakiw “LORD” (Señor) arojj yaqhep textonakan Diosan sutip lanti uñstäna. Ukhamatwa Griego Arut Qellqatanakan (Machaqa Testamento) Diosan sutipajj uñstañap wakisitapajj qhan amuyasïna.\n6. ¿Kunatsa Machaq Mundon Jakirinakataki Diosan Arunakapa sat Bibliat walpun yuspärtanjja?\n6 King James Version (Versión del Rey Jacobo) Bibliajj inglés arut mistkäna ukhajja, arunakapajj sumaw uka tiempon amuyasïna. Ukampis tiempompejja, yaqhep arunakajj janiw amuyasjjänti, yamas jichha tiemponjja janiw amuyañjamäjjeti. Yaqha arunakar traducit nayra Biblianakampejj ukhamarakiw pasi. Ukatwa Machaq Mundon Jakirinakataki Diosan Arunakapa Biblia utjatapat wal yuspärtanjja. Uka Biblianjja jichha tiempon kunjamtï parlasktan uka arunakampi qellqatawa. Uka Bibliajja, phoqatpachasa jan ukajj chikatakisa 150 jila arunakanwa utji, aka oraqpachanjja jila parte jaqenakaw pachpa arupat uka Biblia liytʼapjjaspa. Qhana amuytʼkaña arunakampi qellqatarakiwa, ukhamatwa Diosan arunakapajj jaqenakan chuymapar purtʼaski (Sal. 119:97). ¿Kunatsa uka Bibliajj wali wakiskiriraki? Diosan Jehová sutipajj kawkjanakantï uñstañapäki ukawjanakanwa uñsti.\nMARKANAK MAYN MAYNI APNAQAPKI UKAW ARUNAK MAYJTʼAYI\n7, 8. 1) Khä 201-300 a.C. maranakanjja, ¿kunatsa judionakat waljanejj Hebreo Arut Qellqatanak jan amuyjjapjjäna? 2) ¿Kunas Septuaginta sasin uñtʼata?\n7 Awisajja, mayn mayniw markanak apnaqapjje, ukaw arunak mayjtʼayaraki. Ukampis Jehová Diosajja, jaqenakajj parlapki uka arunakanwa Biblia qellqayi. Sañäni, Bibliankir nayrïr 39 libronakapjja judionaka jan ukajj israelitanakaw qellqapjjäna. “Nayraqatajja jupanakaruw Diosajj Qellqatanakap churäna” (Rom. 3:1, 2). Ukampis 201-300 antes de Cristo (a.C.) maranakanjja, janiw judionakat waljanejj hebreo aru amuyjjapjjänti. ¿Kunatsa jan amuyjjapjjäna? Alejandro Magno apnaqeriw walja markanak katuntasisajj griego Imperio jachʼaptayäna (Dan. 8:5-7, 20, 21). Ukhamatwa uka Imperionkirinakajj griego aruki jilapartejj parljjapjjäna. Ukankir judionakasa, griego arwa parljjapjjarakïna. Ukhamïpansti, jilapart judionakajj janiw Hebreo arut qellqatanak sum amuyjjapjjänti. ¿Kunjamatsa jupanakar yanaptʼasispäna?\n8 Jesusan nasiñapatak 250 maranak faltkipanjja, hebreo arut qellqat Biblian nayrïr phesqa libronakajj griego aruruw jaqokipasïna. Qhepatjja, hebreo arut qellqata taqpach libronakaw griego arur traducitäjjäna. Ukaw Septuaginta sasin uñtʼata. Hebreo Arut Qellqatanakat traducitajj Septuaginta qellqataw nayrïrejja.\n9. 1) Diosan Arupa liytʼirinakarojja, ¿kunjamsa Septuaginta qellqatasa yaqha arunakar traducita Biblianakas yanaptʼawayi? 2) ¿Hebreo Arut Qellqatanakat kawkir textonakas jumatak wali munatajja?\n9 Septuaginta qellqat liytʼasaw griego aru parlir judionakajj Hebreo Arut Qellqatanak amuyjjapjjäna. Diosan arunakap pachpa arupat istʼasasa, liytʼasas walpun kusisipjjpachäna. Uka qhepatjja, wali uñtʼat yaqha arunakaruw Bibliajj phoqatpachasa jan ukajj chikatakisa traducitäjjäna, uka arunakat yaqhepajj akanakawa: siríaco, gótico, latín. Pachpa arupat Biblia liytʼasin sum amuyasajja, jukʼampiw Bibliar munasipjjäna. Jiwasanjamarakiw wali munat textonakapas utjpachäna (Salmo 119:162-165 liytʼañataki). Kunjamtï uñjaniwayktanjja, tiempompejj arunakajj mayjtʼawaykchisa, Diosan Arupajj janiw chhaqtawaykiti.\nBIBLIA TRADUCITÄÑAP JANIW MUNAPKÄNTI\n10. John Wyclef chachajj jakkäna uka tiemponjja, ¿kunatsa jilaparte jaqenakajj jan Biblianïpkäna?\n10 Wali munañani gobiernonakajja, walja maranakaw Biblia jan liyipjjañapatakejj jaqenakar jarkʼapjjäna. Ukampis Diosan Arupar munasiri jaqenakajja, Biblia taqenin utjañapatakiw wal chʼamachasipjjäna. Ukanakat maynejj John Wyclef sat chachänwa, jupajj niya 600 maranak nayraw Inglaterra markan jakäna. Bibliajj taqeninwa utjañapa sasaw jupajj amuyäna. Uka tiemponjja, Inglaterra markankir jilaparte jaqenakajj janiw Biblianïpkänti. ¿Kunatsa? Amparamp qellqat Bibliakiw utjäna, alasiñajj wali jilarakïnwa ukatwa alasiñ jan puedipkänti, jilaparte jaqenakajj janirakiw liyiñ yatipkänti. Iglesianakan Biblia liyir istʼapjjerïkchïnsa, jilaparte jaqenakajj janiw amuyapkpachänti, kunattejj latín arut qellqat Vulgata Bibliatwa liytʼasirïna. Uka Bibliajj nayra arunakampi luratänwa ukatwa mä jukʼanikejj kamsañsa muni uk amuyapjjäna. Taqe jaqenakan Biblianïpjjañapatakejja, ¿kunsa Jehová Diosajj lurawayi? (Pro. 2:1-5).\nBibliajj taqe jaqen utjaspa ukwa John Wyclef chachasa, yaqhanakas wal munapjjäna. ¿Jiwasajj jupanakjamarakit muntanjja? (Párrafo 11).\n11. John Wyclef chachan traducit Bibliajj ¿kunjamsa jaqenakar yanaptʼäna?\n11 Khä 1382 maranjja, John Wyclef chachampin yanapirinakapampin traducita Bibliaw inglés arut mistüna. Uka Bibliajja, lolardos sasin uñtʼat John Wyclef chachan arkirinakapan wali apnaqatänwa. Jupanakajj Bibliar wal munasipjjäna, Inglaterra markanjja, jaqenakatak Biblia liytʼañatakejj markat markwa kayuki sarapjjerïna, uka Bibliat amparampi copiaqat mä qhawqha textonak kunwa jaytapjjerïna. Ukham chʼamachasipjjatapajj wali wakiskirïnwa, jaqenakajj ukhamatwa Diosan arunakapat yatjjatañ mayamp munjjapjjäna.\n12. John Wyclef chachan Biblia traducitapatjja, ¿kunsa Iglesia pʼeqtʼirinakajj lurapjjäna?\n12 Iglesia pʼeqtʼirinakajja, Wyclef chacharusa arkirinakaparus wal uñisipjjäna, uka chachan traducit Biblianak katusajj qʼal tukjapjjäna. Wyclef chachajj jiwatäjjchïnsa, Iglesian enemigopawa sasaw sapjjäna. Ukatsti, chʼakhanakap allsusajj phichantasaw Swift sat jawirar qhellap wartanipjjäna. Ukampis walja jaqenakajja, Biblia liyiñsa jukʼamp yatjjatañsa wal munapjjäna, uk janiw kunjamatsa jarkʼapkaspänti. Uka qhepa maranakanjja, Europa toqensa yaqha cheqanakansa, Biblia traduciñatakiw chʼamachasipjjäna, ukhamat aleq jaqenakas Biblianïpjjañapataki.\n‘KUNATEJJ JUMATAK ASKÏKI UKWA YATICHSMA’\n13. 1) ¿Kunatsa jan pächasktanjja? 2) ¿Kunjamsa ukajj Diosar jukʼamp confiyañatak yanaptʼistu?\n13 Biblia qellqasiñapatakejj Jehová Diosaw amuytʼayäna, ukampis Septuaginta qellqatasa, Wyclef chachan traducita Bibliasa, King James Version (Versión del Rey Jacobo) Bibliasa, yaqha Biblianakasa, Diosan amuytʼayatarakiwa sasajj janiw sisksnati. Uka Biblianakasa, yaqha Biblianakasa kunjamatsa utjawayi uk yatjjatasajja, ‘arunakajajj wiñayatakïniwa’ sasin Jehová Diosajj siskäna ukajj cheqapun phoqasitapwa amuyayistu. Uk yatiñajja, kuntï Jehová Diosajj jutïritaki arsuwayki ukanakajj phoqasipuniniwa sasin jukʼamp confiyañatakiw yanaptʼarakistu (Jos. 23:14).\n14. Kunanaktï Bibliat yateqktan ukajj ¿kunjamsa yanaptʼistu?\n14 Diosajj kunjamsa Arupa jan chhaqtañapatak yanaptʼawayi uk yatjjatasajja, jukʼampiw Jupar confiytanjja, jukʼampiw munasiraktanjja. * Ak amuytʼañäni: ¿kunatsa Jehová Diosajj Arup churistu, ‘Arujajj wiñayatakïniwa’ sasin sarakistu? Jupajj wal munasistu, arunakapajj yanaptʼistaspa ukwa munaraki (Isaías 48:17, 18 liytʼañataki). Uk yatisajja, Jehová Diosar wal munastanjja, leyinakaparjam sarnaqañsa munaraktanwa (1 Juan 4:19; 5:3).\n15. ¿Kunanakatsa jutïr yatichäwin yatjjataskañäni?\n15 Jehová Diosan Aruparu munasstan ukhajja, jukʼamp yatjjatañatakiw chʼamachasiñäni. ¿Kunsa Bibliat sapaki yatjjatkasajj lursna? ¿Kunjamsa yatiykasajj Bibliar munasipjjañapatak jaqenakar yanaptʼsna? ¿Kunjamsa congregacionan yatichapki uka jilatanakajj Bibliarjampun yatichapjjaspa? Uka jisktʼanakaruw akjjar jutki uka yatichäwin yatjjataskañäni.\n^ Párrafo 4 “¿Me convendría aprender hebreo y griego?” siski ukwa La Atalaya 1 de noviembre, 2009 revistan español arut liytʼäta.\n^ Párrafo 14 “ Juma pachpaw uñjanisma” siski uka recuadro uñjjattʼäta.\nJuma pachpaw uñjanisma\nWarwick (Nueva York, Estados Unidos) markanjja, 3 de abril, 2017 maran mä machaq museow jistʼarasiwayi. Ukanjja, mä galeriaw utji, “La Biblia y el nombre divino” sasin qellqtʼata. Uka museonjja yaqha galeriaw utjaraki, ukarojj jan sinti uñtʼat Biblianakaw uchata, Bibliat parlir yaqha cosasanakas uchatarakiwa. Ukampis sapa mä qhawqha phajjsinakatjja, yaqhanakaw uchasjjarakini. Uka museorusa, uka markankir yaqha museonakarus sarañamatakiw invittʼapjjsma. Kuna urus visittʼäta uk mayiñatakejja, www.jw.org/es ukar mantasaw SOBRE NOSOTROS > VISITE NUESTRAS SEDES siski ukar chʼetjjtayañama.\nMunañasampejj jan apnaqayasiñäniti\nJehová Diosjam sinttʼasirïñasawa\nSARNAQÄWI Diosar taqe chuyma servir jilatanakampi trabajiñajj mä suma bendicionawa\nDiosan Arupajj wali chʼamaniwa\n‘¡Chʼamañchasim, lurañaru uskusirakim!’\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Septiembre 2017\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Septiembre 2017\nYATIYAÑATAKI (CONGREGACIONAN YATJJATAÑATAKI) Septiembre 2017


Éxodo 7 QA97 - Ucat Tatitojj Moisesarojj sascaquïnwa: - Bible Search\nÉxodo 6 Éxodo 8\n1Ucat Tatitojj Moisesarojj sascaquïnwa:\n—Nayawa jumarojj uchsma naya lanti faraón jac'ana lurañanacamataqui, ucampis Aarón jilamawa juma lanti parlascani. 2Jumasti cuntejj nayajj siscäma take ucanacwa Aarón jilamarojj yatiyäta; ucatsti jupawa faraonarojj parlascani, israelitanacaru marcapat antutjjañapataquejja. 3Ucampis nayawa faraonarojj chuymap kalarayäjja jan munañapataqui, uqhamarac Egiptonjja nayaraquiwa walja muspharcañ uñacht'äwi milagronacjja luraraquëjja. 4Faraonasti jumanacarojj janiw ist'añ munapcätamti, ucampis nayawa Egiptjjarojj ch'amajj uñacht'ayäjja, ucatsti jach'a muspharcañ cheka luräwinaca uñacht'ayasaraqui, nayaw Israel ejército marcajjaru Egiptot apsuniraquëjja. 5Cunapachatejj Egiptjjaru ch'amajj uñacht'ayasa Israel marcajjaru uca marcat apsuncäjja, ucqhawa egipcionacajj yatipjjani nayana cheka Tatitu Diosätajja —sasa.\n6Moisesampi, Aaronampejj cunjämtejj Tatitojj siscäna uqhamarjamaw lurapjjäna. 7Cunapachatejj rey faraonampi parlapcäna ucqhasti Moisesajj quimsakallk tunca maranïnwa, Aaronasti quimsakallk tunca quimsan maraniraqui.\n8Tatitojj Moisesampir, Aaronampirojj parlascaquïnwa:\n9—Faraonatejj ‘Milagro lurapjjam’ sapjjätam ucajja jumasti Aaronaruw säta: ‘Thujruma faraonan nayrakatapar liwnokam’ sasa, uca thujrojja mä catariru tucuñapataqui.\n10Ucatsti Moisesampi, Aaronampejj faraonan ucar sarasinjja cunjämtejj Tatitojj siscäna uqhamarjamaw lurapjjäna. Aaronasti faraonana, uqhamarac jilïri jakenacapan nayrakataparuw thujrupa liwnokäna, ucatsti uca thujrojj mä catariruw tucüna. 11Uca uñjasinsti faraonajj wali amuyt'an jakenacaru, uqhamarac jupanacan wali yatiri jakenacaruw jawsayanïna, ucatsti uca jakenacajj yatiñanacapampejja quipcaracwa lurapjjaraquïna; 12jupanacajj sapa mayniw varanacap oraker liwnokapjjäna, ucatsti uca varanacapajj catarinacaruraquiw tucuraquïna. Ucampis Aaronan jach'a thujrupasti wali amuyt'ani jakenacampina, uqhamarac yatiri jakenacan varanacaparojj mank'antänwa. 13Ucampis faraonajj chuymapjja wali kalarayasïna, janiraquiw ist'añ muncänti cuntejj Tatitojj siscäna uca arunacjja.\nUmanacajja wilaru tucutapa\n14Ucjjarusti Tatitojj Moisesar parlascaquïnwa:\n—Faraonasti colerañampi chuymapan kalarayasisajja janiw israelitanacarojj antutañ munquiti. 15Arumanthi alwatasti, faraonajj cunapachatejj jawiraru sarcani ucqhasti jumajja jicjjatiriw saräta. Ucatjja Nilo sat jawir thiyaru purisajja ucatwa suyt'äta, ucampis cawquïr jach'a thujrumatejj catariru tucqui ucjja apasiraquïtawa. 16Ucansti aqham sätawa: ‘Hebreonacan Tatitu Diosapawa nayaru qhithanitu jumaru aca yatiyañataqui: ‘Antutjjam marcajjaru sarjjañapataqui jupanacasti wasaranwa nayaru yupaychapjjetani. Ucampis jumajja jichhacamajj janiw ist'añ munctati. 17Uca laycusti Tatitojj siwa: ‘Jichhawa yatïtajja nayan cheka Tatitu Diosätajja. Cunapachatejj nayajj aca thujrojjampi jawirancqui uca umaru jisctä ucqhajja umanacajj wilaruw tucuni. 18Jawir umana jaquir chawllanacasa jiwaraniwa, ucat jawirajj wali thujsätap laycusti egipcionacajj ajjtasisajj janiw jawirat umañ munapcaniti.’\n19Ucat Tatitojj Moisesarojj parlascaquïnwa:\n—Aarón jilamaru aqham sam: ‘Amparamar thujruma ayjjarusina loktam take egiptonquir umanacjjaru, jawiranquiri, k'awanacanquiri, khothañanacanquiri, take tantat umanaca, uqhamarac lawata, kalata lurat tinajanacan uchat umanacajja wilaru tucuñapataqui’ —sasa.\n20Ucatsti Moisesampi, Aaronampejj lurapjjänwa cunjämtejj Tatitojj jupanacar siscäna uqhama. Aaronasti, faraonana, uqhamarac faraonan sirvirinacapan uñjcatawa jach'a thujrupampi jawiranquir umaru jisctäna, ucatsti jawiranquir umajja wilaruw tucüna. 21Jawiran jaquir chawllanacasti jiwarapjjänwa. Ucampis uca jawirajja wali thujsätap laycusti egipcionacajj janiw ucat umcjjapjjänti, take Egipto orakenquir umanacaw wilaru tucüna.\n22Ucampis Egiptonquir yatiri jakenacajja uca quipcaraquiw lurapjjaraquïna, ucatsti faraonajj chuymapa colerañampi kalarayasisajj janiw ist'añ muncänti cuntejj Tatitojj siscäna ucjja. 23Ucat faraonajj palacioparuw cutt'jjäna cunatejj pascäna ucar jan yäkasina. 24Take egipcionacajja jawir thiyaruw phuch'unaca allinokapjjäna ucat k'oma uma apsuñataqui, jawiranquir umajja janiw umt'añjamäcänti uca laycu. 25Pakallko urunacaw pasjjäna Tatitojj jawiranquir umaru wila tucuycäna uca urutjja.\nBiblia Aymara ©Sociedad Bíblica Boliviana 1997.


Éxodo 25 QA97 - Tatitusti Moisesarojj sänwa: - Bible Search\nTatitumpi Jiquisiñ Carpa lurañataqui ofrenda apthapiñjjata\n1Tatitusti Moisesarojj sänwa: 2“Israelitanacarojja nayataqui ofrenda apthapipjjañapataqui yatiyam. Jumanacasti, apthapipjjätawa qhitinacatejj take chuymampi churañ munqui ucanacata. 3Aqham ofrendanacwa apthapipjjäta: kori, kollke, cobre, 4morado tela, púrpura sat tela, wila tela, lino sat kokata suma lurat hilo, cabritonacan t'awrapa, 5oveja lip'ichinaca wilaru tiñsuta, suma lip'ichinaca, acacia sat maderanaca, 6aceite lamparanac khanayañataqui, suma k'apquir perfumenaca loktañ aceitetaqui, uqhamarac k'aphichañ inciensotaqui, 7ónice sat suma kalanaca, uqhamarac yakha suma kalanaca sacerdotena isiparu, uqhamarac pechopäqui ucqhanacaru uchañataqui. 8Nayataquisti mä kollana utjäwi lurarapipjjetäta, ucan nayajj jacañajjataqui. 9Ucampis uca utjäwjja, uqhamarac take yänacapsa cunjämtejj nayajj uñacht'aycäma uqhamarjamaw luräta.\nAmtäwi arca lurañjjata\n10“Acacia sat maderatjja mä arca lurapjjäta, ucan tupupasti aqhamäñapawa: largorojja mä metro tunca centimetroni, anchorusti sojjta tunca pheskan centimetroni, altorusti sojjta tunca pheskan centimetroraquiqui. 11Mankhatsa, ankäjjatsa korimpiw lip'suyäta, uqhamarac patatsa korimpiraquiw muyuquipayaraquïta. 12Ucjjarusti pusi argollanacwa korita luraraquïta, ucatsti uchätawa arcan puspach cayuparu, paysti maysa ladoru, paysti maysaruraqui uqhama. 13Ucjjarusti lawanacwa waquicharaquïta acacia sat maderata, ucatsti uca lawarojja patatjja korimpiraquiw tak lip'suyäta. 14Uca lawanacjja arca cayunacana uchatäqui uca argollanacaruw sut'untayäta, ucampi arca callañataqui. 15Uca lawanacjja arca cayuncqui uca argollanacatjja janipuniw aysütati, jan ucasti pachparuw jaytäta. 16Uca arcarojj ucharaquïtawa cawquïr amtäwinactejj lurctan uca leyinaca.\n17“Ucjjarusti uca arcataquejj mä tapa luraraquïta, ucasti koricamaquïñapawa. Ucasti aqhamäñapawa: largorojja mä metro tunca centimetroni, anchorusti sojjta tunca pheskan centimetroraqui. 18Ucatsti pani querubines sat angelanac koritcamaqui luraraquïta martillompi lek'suta, ucatjja arcarojj purap thiyaruw uchäta. 19Arca tapamp, querubines sat angelanacampejja mä sapa maypachaquïñapawa. Ucatsti maysa tapa lado tokeruw uchäta, maysti maysa tokeruraqui. 20Aca querubines sat angelanacsti purap uñthapisitwa uchäta, arca taparu uñjjatatcama, chhekhanacapasti arca tapa patjjaru janjjatatcamäñapawa imjjatañataqui. 21Ucampis uca arca patjjarojj juchanacat pampachatäñataqui ofrenda loktañäquis uca, uqhamarac cuna amtäwinactejj lurctan ucanac uchäta, ucatsti tapampiw khopjjatjjäta. 22Ucanwa jumampejj jiquisiñäni. Nayajja suma arust'äwi arca patjjancqui uca pä querubines sat angelanac taypitwa israelitanacataquejj arunacajja churanïma.\nDiosan ucancatap yatiyir t'ant'ataqui uchat mesa\n23“Mä mesa acacia sat maderat luram, uca mesan tupupasti aqhamäñapawa: largorojja llätunc tunca centimetroni, anchorusti pusi tunca pheskan centimetroni, altorusti sojjta tunca pheskan centimetroniraqui. 24Ucarojj korimpiw patat lip'suyäta, uqhamarac ladonacatsa korimpiraquiw muyuquipayaraquïta. 25Uca mesan thiyapsti anchorojj pakallko centimetroni luraraquïta, uca thiyarojj korimpiw patat muyuquipayäta. 26Ucjjarusti koritjja pusi argollanacwa luraraquïta, mesan puspach cayunacapajj sarakqui uca esquinanacaruw uchäta. 27Ucampis aca argollanacajj mesa thiya mankhancañapawa, uqhamata mä lawampi ayantasina uca mesa callañataqui. 28Uca mesa callañataquisti acacia sat lawata lurasinsti patatjja korimpiraquiw lip'suyaraquïta. 29Ucjjarusti koritcamaqui platonaca, cucharanaca, jarranaca, jach'a copanaca umjama ofrendanaca loktañataqui luraraquïta. 30Uca mesarojj sapa cutipuniw t'ant'jja uchäta nayan nayrakatajjanjja.\nKorit lurata candelero\n31“Ucjjarusti koritcamaqui mä candelero martillompi lek'susa luraraquïta. Ucampis uca candeleron cayupasa, sayiripasa, copanacapasa, mokonacapasa, pankaranacapasa mayaqui lurataraquïñapawa. 32Uca candeleronsti sojjta amparanacaw ladonacat mistsuñapa, maysatjja quimsa, maysatsti quimsa uqhama. 33Candelerota sarakqui uca sojjta amparanacajja, quimsa copanïñapawa almendro sat pankararu uñtata, copanacapampi, mokonacampi uqhama. 34Ucampis candeleron sayiripasti pusi copanacanïñapawa almendro sat pankararu uñtata, ucarusti copanacani, mokonacani uqhama. 35Candelerona amparanacapajj sarakqui ucat aynachanjja quimsa mokonacaw utjañapa, sapa parisa amparanac mankhena. 36Candeleron, copanacapampi amparanacapampejj mayaqui luratäñapawa koritcamaqui martillompi lek'suta. 37Uqhamarac luraraquïtawa pakallko lamparanaca, ucsti uchätawa amparanac patjjaru, uqhamata nayrakataru khant'añapataqui. 38Uqhamaraqui tenazanacsa, platillonacsa koritcamacwa luraraquïta. 39Candelero, uqhamarac yänacapsa lurätawa suma koritcamaqui quimsa tunca quimsan kilonacata. 40Jichhasti suma amuyumpi luram cunjämtejj kollunjja uñacht'aycsma uca quipcaqui.


Tito 1 - Holy Bible [Aymara Bible 1997] - (Tit 1)\nNaya Pablojj Diosan sirviripätwa, Jesucriston apostoloparaqui, jupan qhitataraqui qhitinactejj Diosajj ajllisqui ucanacar iyawsañar apaniñajjataqui, uqhamarac Diosan cheka yatichäwinacapsa uñt'apjjañapataqui,\nuqhamarac wiñay jacañ suyt'äwirusa. Uca jacañ churañataquejj Diosajj janïr aca orake kalltasquipanwa phokhañataqui arsuwayi, Diosasti uc arsusajj janiw c'arisquiti.\nJichhajj horasaparuw Diosajj khanañchistu uca arsutapjja arup toke, cawquïritï Khespiyir Diosajj ewjjt'awayquitu jupan camachiparjam parlañajjataqui uca.\nTito, iyawsäwi token wawajja, nayajj jumaruw kellkansma aca carta. Dios Awquisaraquiw bendicïtam, qhuyapt'ayätam, samarañ churaraquïtam, Jesucristo Khespiyiris toke.\nUqhamaraquiw catjjäsiñapa yatichatäqui uca cheka arunaca, uqhamat yakhanacar waytt'añapataqui uca suma yatichäwimpi, uqhamarac qhitinacatejj jan Diosar ist'añ munapqui ucanacar iyawsayañapataquisa.\nUcampis waljaniw sayt'irinacajj utjapjje, judionacat yämasa juc'ampiwa, ucanacasti jan walinac parlapjje ucat jakenacar sallkjapjje.\nUcanacarojj amuct'ayañaw waquisi. Familiapachanacwa mayjt'ayapjje, cunatejj jan walïqui ucanac yatichasina, jan wali chuymampi kollke jicjjatasiñ laycuqui.\nUcsti chekwa säna, ucanacarojj jumajj wal tokenokam iyawsañanacapan chekäpjjañanacapataqui.\nJaniraqui yäkapcpasa judionacan nayra parlanacaparu, ni chekapat saraker jaken arunacaparus ist'apjjpanti.\nQhitinacatejj k'oma amuyunïpqui ucanacataquejj take cunas k'omawa, ucampis jan suma amuyunïpqui ucanacataquejj janiw cunas walïquiti, jupanacan amuyunacapas, chuymanacapas k'añütap laycu.


WALIKI JUTAWAXTAXA JALLALLA\nIniciativa Andina de Montaña ukax mä plataphurmawa ukanx paqallqu markaw mayachat’ata: los Andes Khunu qullu. Argentina, Bolivia, Colombia, Chile, Ecuador, Perú ukat Venezuela markanaka, inak yanapt’asisa, markanakamp aruskipaw sarantayas ch’amanchañ thaqhi ukatx thayatuqinkir qullunak nayrar sarantayaw askin uñjañatak mayachasis luräwinakamp kunkanchayasa.\nAski ch’amt’añatakiwa, akiri región andina suyunkirinakataki amtawinaka phuqapxañataki, yanapasipxañatakiwa; ukhama, apachita qullu uraqinakaru, jaqinakaparusa suma jakasiñaru ch’amt’apxañapatakiwa. Jach’a qullu uraqinaka suma apnaqasisa, uñjasisa, p’iqt’asisawa sarantayasiñapaxa; ukhama kikparaki, aka región andina qullunakana utjarisi jaqinakataki aski sartayañatakiwa akiri: políticas, lurayawinaka, amtawinaka, wakichawinaka, ukhamasa, Pachamama uraqi usutapasa pisipayañapatakiwa.\nPä waranqa kimsa tunka maratakixa, IAM ukaxa mä jach’a wakichawiwa, ukampixa jach’a qullu uruqinakaxa askiwa apnaqasini, uñjanixa. Ukhamasa, suma jakasiñataki yanaparakiwa, ukaxa anqa suyunaka amtawinakampi ODS amtawinakampi wakiyataskarakiwa. Ukatakixa:\nAski qulluni uraqinaka apnaqañataki, uñjañataki ch’amanchasiwa; taqi ayllunkiri jaqinakatakisa juk’ampi nayraru sartapxañapatakiwa.\nYanapawixa suyuypachana churasiwa, ukhama uraqi uñjaña amtawinaka yäqañataki, apachita qullunakatha taqini amuykipapxañatakisa ch’amanchasirakiwa.\nYanapasiña juk’ampi utt’ayasixa, ch’amanchasixa, ukhama kikparaki apachita qullunakaru suma sartapxañapataki ch’amt’asirakiwa, ukhama yatichawimpi, yanapasiña wakichawinakampi, yatiwinakampi akiri ayllunakataki, qullunakatha p’iqt’irinakarusa yanapasiwa.\nIniciativa Andina de Montañas ukatakix wakiskir aski thakhiwa, aruskipt’asin luräwinakamp phuqhachäwimp ch’amanchas sarayata.\nIniciativa Andina de Montañas ukan kunkipax amtäwinak amtas turkakipasiñataki. Plataphurman irnaqas iyawsawimp yanapt’asiwimp suyt’awimp jaysaw amtaw thaqhata.\nQullunakar uñt’ayañatak chiqanchata, uñtanakampir saranakampir yäqasa sullkawirinakatak mä aski jaytañataki.\nAmtanak utjayas jach’aptayaw ukat yaqha amtanak amtas apnaqäwi. Iniciativa Andina de Montañas\nukax irnaqañawjanakaniwa, institusyunanaka ukatx may may t’aqankir akturanakaw ukataypinx jikxatasi.\nDemocracia ukan wali wakiskir amtawa, yatiyaw yatiñ tirichur chiqanchata. Iniciativa Andina de Montañax amtapamp kikipt’ir irnaqaw uñt’ayi.\n2002 maranxa, uraqpachan qullunakan marapa, Declaración de Huaraz (Ancash, Perú) ukax mayacht’asiw irnaqäwiruw qullunakan ikusistimapar jark’aqañ amtamp ukhamarak markan jakäwipan askir uñjañataki sarantayi. Qullunakatak aski uñjañ mayacht’asiwinkasa, declaración de los Andes (2004) ukax mä uñtampiw sartayawayi, taqi markachirinakar mä khuskhat uñjasa, ikusistimanakar askin uñjasa ukatx saranakas utjkï ukar yäqasa, ukataw Américampitak Caribempitakix mä plataphurma wakiyañax amtata. 2007 maranw Subregional Andina nayrïr tantachäwinx Desarrollo Sostenible de las Montañas Andinas ukatak mä amta luraw wakiyañatak amtawayi.\nUkhatawa, Tamankir Markanakan Tantachäw utt’asiwituqiw Iniciativa Andina de Montañas ukax tamachäwipar ch’amanchawayi, Coordinación Regional pro tempore, Secretaría Técnica ukat ad hoc Tamanakampiw Comités Nacionales de Montaña sapa markan mayachasiwipar yanapt’awayi, uraqpachanx qullu plataphurmampiw maysat maysar sarantayapxi, jichhax Agenda estratégica puqhachäwimp los Andes qullunakan Pacha Turkakiptäwipar jichuntas (2017 maran wakt’ayata) sarantayi.


Uqhamat Ahitofel jaken amtatanacapajj jan phokhascataynatejja, ucatpï asnopa waquicht'asisinjja, utaparuw sarjjäna; nacïwipa marcapansti, familianacaparu jan walt'añanaca take cunsa sumaru asquicht'jjasinsti, jaychcatasjjänwa. Uqhamaw jupajj jiwjjäna, ucatsti awquipan sepulturaparu imantatäjjaraquïnwa.\nQhititejj iyawscani, bautisascaraquinejja, ucajj khespiyatäniwa, jan iyawsiristi, juchañchatäniwa.\n Jichhasti janiw cuna juchañchäwis utjquiti Cristo Jesusanquirinacataquejja, qhitinacatejj jan jacapqui janchin munañaparjama [jan ucasti Ajayun apnakata jacapqui ucanacataquejja]. Ajayun jacañanjja, Cristo Jesús tokew nayarojj juchan munañaparjam sarnakañatjja khespiyitu, uqhamarac jiwañatsa.\n Aljantir Judasasti, Jesusar jiwayañapatac catuntat uñjasinjja wali llact'asïna catuyatapatjja, ucatwa uca quimsa tunca kollkjja sacerdotenacan jilïriparu chuymani jilïrinacampirojja cutt'ayjjäna. Jupanacarusti saraquïnwa: —Nayajj juchanïtwa mä jan juchanir catuntayañataquejja —sasa. Ucjjarusti mayninacajj sapjjaraquïnwa: —Jichhasti, ¿cunarac ucasti nanacataquisti? ¡Jumay cunarus tucuscamjja! —sasa.\n Tatitojj llaquimp aynacht'atanacan jac'apancasquiwa, jupanacar khespiyañataqui, aynacht'at chuymanacap waytañataqui. Asqui jakejj jan walinacamp t'akhescchi ucasa, Tatituw take ucanacat waysu;\n Ucatsti Saúl reyircamaquiraquiw take ch'amanacap cutiquipstayanipjjäna; cunjämatejj flecha antutt'iri jakenacapajj flechanacjja cawqhanccäntejj jupanacajj ucacama puriyapjjän ucapachasti jupanacajj wali ajjsarapjjaraquïna. Ucatwa Saúl reyejj yanapiriparojj säna: “Espadam apsusim ucatsti ucampi jiwayita, uqhamat aca Dios jan uñt'ir jakenacajj jutasin nayaru jiwayapjjañapataqui, ucatsti nayar jiwayasin cusisipjjañapataqui” sasa. Ucampisa yanapiripajj janiw lurañ muncänti, wali ajjsarañapajj utjatap laycu. Uqhamasti Saúl reyejj jupapachaw espadap catusina uca pataru liwjjattäna. Yanapiripasti Saúl reyiru uqham jiwata uñjasinsti, uca quipcaraquiw jupajj espadapjjaru liwjjattasin jiwayasiraquïna, jupampi chica.\n1 Reyes 16:15-20\n Cunapachatï Asa reyejj Judá orakena pä tunca pakallkoni mara apnakascäna, uqhamarac israelita ejercitojj waquichascäna filisteonquir Gebetón sat marcaru nuwantañataqui ucqhawa, Zimri chachajj Tirsa marcana apnakaña kalltäna. Jupasti pakallk uruquiwa apnakäna. Cunapachatï ejercitojj yatïna campamentonacapana Zimri chachan reyiru jiwayatapa ucqhajja, takeniw campamentonjja arsusina utt'ayapjjäna Omri sat ejerciton generalaparu Israelan reyipata, uca pachpa uruna. Ucatsti Omri generalampi, uqhamarac israelita ejercitompejja Gebetón marcampi nuwasir saraña apanucusinjja, Tirsa marcaruw sarapjjäna nuwasiñataqui. Zimri chachajj marcana take catuntatäjjatapa uñjasinjja, reyina palaciopana imasiña uta mankheru mantasinwa palacioru ninampi naqhantayäna, jupasti uca mankhenwa jiwaraquïna. Acasti lurasïnwa jucha luratapata, uqhamarac Tatitun nayrakatapana jan walinaca luratapataraqui. Jupasti pachpa juchanacwa luränjja Jeroboam reyejj lurcäna ucanaca, ucat juc'ampi juchanacwa israelitanacaru lurayänjja. Zimri reyin ucat ucjjaru luratanacapasa, uqhamarac Ela reyitaqui sayt'asitapasa kellkatawa Israelana reyinacapan crónicas sat libropana.\n Ucjjarusti Abimelec chachajja Tebes sat marcaruraquiw sararaquïna, purisasti waquicht'asïnwa uca marcar nuwantasa catuntasiñataqui. Uca marca taypinjja mä torrew utjäna; uca marcan take jaquir jakenacasti ucaruw imantasipjjäna chacha, warmi uqhama. Ucat puncunaca jist'antawayasinjja uta pataruw mistsupjjäna. Ucampis Abimelec chachajja uca torre puncuru purisinjja ninampiw phichcatäna. Uqham lurquipansti mä warmiwa molinota mä kala jalaktayanïna ucat uca kalajj Abimelec chachan khepäjj p'ekepat jaljjattasinwa p'eke ch'iyjäna. Abimelec chachasti janc'aquiw yanapiripa jawsäna, ucatsti sänwa: “Espadamampi jiwayjjeta, janiw nayajj muncti: ‘Mä warmiquiw jiwayi’ sañanacapjja” sasa. Ucatsti yanapiripajj iyawsasaw espadapampi jiwayjjäna. Uqhamaw Abimelec chachajj jiwjjäna. Ucampis israelitanacajj Abimelec jiwata uñjasinjja utanacaparuw cutt'awayjjapjjäna.\n Jupanacasti cusisiñatjja mayipjjänwa Sansón irpanipjjañapataqui cusisiñataqui. Carcelata Sansón chachar irpsuwayasinjja, juparu uñjasinjja wali cusisipjjäna. Ucampis Sansón chacharojj pä sayquir columna taypiruw sayt'ayapjjäna. Sansón chachasti amparapat irpcäna uca waynitorusti saraquïnwa: —Irpita templo catjjäsqui uca sayirinaca jac'aru, nayasti ucaruw catthapisiña munta —sasa. Filisteonacan take jilïrinacapaw phokha temploncapjjäna chachanaca, warminaca. Ucampis templota altokatanjja quimsa waranka jakenacjamaw uñch'uquisipcäna cunjämtejj Sansón chachampi phiscasisa mayninacajj anatapqui uca. Ucampis Sansón chachajj Diosaruw art'asïna: “Dios Tatitu, achict'assmawa jichha cutimpi nayat amtt'asitaya, ch'ama churita filisteonacaru pä nayrajjata phoksusiñajjataqui” sasa. Ucjjarusti Sansón chachajj amparapampiw thaktäna takpacha templo catjjäsqui uca chicachicanquir paypacha sayirinaca. Uca columnanacaru amparanacapampi limcatasinsti, jach'at art'äna: “¡Take filisteonaca nayampi chica jiwarapjjam!” sasa. Take ch'amapampiw nuqhutatäna. Ucat templojj alljjattänwa filisteonacan take jilïrinacaparu, uqhamarac take uca mankhenquirinacaru. Sansón chachajj jiwañapa horasanjja waljaninacwa jiwarayawayäna, jaccasinsa jiwaraycän ucatsa juc'amp jila.


Números 3 - Holy Bible [Aymara Bible 1997] - (Núm 3)\n3:1 3:2 3:3 3:4 3:5 3:6 3:7 3:8 3:9 3:10 3:11 3:12 3:13 3:14 3:15 3:16 3:17 3:18 3:19 3:20 3:21 3:22 3:23 3:24 3:25 3:26 3:27 3:28 3:29 3:30 3:31 3:32 3:33 3:34 3:35 3:36 3:37 3:38 3:39 3:40 3:41 3:42 3:43 3:44 3:45 3:46 3:47 3:48 3:49 3:50 3:51\nCunapachatejj Tatitojj Moisesaru Sinaí kolluna parlcän ucapachajj Aaronampina, Moisesampina wawanacapajj acanacänwa:\nAarón chachan wawanacapajj acanacänwa: Nadabasti jilïri wawapänwa, ucjjarusti Abiú, Eleazar, Itamar ucanaca.\nUca pusinpacharaquiw wawanacapajj Tatitur sirviñataqui sacerdotet loktatäpjjäna utt'ayatäpjjaraquïna,\nucampis Nadab uqhamarac Abiú chachanacajj Tatitu nayräjjanwa jiwapjjäna, jupanacan mä jan uñt'ata nina Sinaí kollun loktapjjatap laycu. Jupanac paninisti janiraquiw wawanïpcänti, ucatwa Eleazar uqhamarac Itamar chachanacajj sacerdotet sarnakapjjäna, Aarón awquipan uñjata.\nTatitusti Moisesarojj sänwa:\n“Leví tribun jakenacaparu jawsayam, jupanacan Aarón sacerdoten ewjjanacapa ist'apjjañapataqui, ucat uqhamarjam sirvipjjañapataqui.\nJupanacasti Aaronampiru, take marcaruwa sirvipjjani Tatitumpi Jiquisiñ Carpäquis uca nayräjjana, uqhamarac kollana chekan sirviñataquis utt'ayatäpjjani.\nUqhamaraquiw imapjjani Tatitumpi Jiquisiñ Carpan take yänacapsa, ucatsti take israelitanacar kollan chekan sirviñatac uchatäpjjaraquiniwa.\nUcatsti levitanacarojj maynïri israelitanacatjja yakhachapjjaraquim, jupanacan Aaronampiru, wawanacapampiruqui sirvipjjañapataqui,\nsacerdocio lurañanacsti Aaronan wawanacapan amparaparu jaytaraquim. Maynitejj jan cunäcasina sacerdotet sarnakani ucajj juchañchasin jiwayatäniwa.”\nTatitojj Moisesarojj sascaquïnwa:\n“Take israelitanac taypitjja, levitanacaruw ajllista, sapa familian jilïri wawapat sipansa. Jupanacasti nayancapjjewa.\nTake jilïri wawanacasti nayanquiwa. Cunapachatejj nayajj egipcionacan jilïri wawanacap jiwarayayäta ucqhajj, take israelitanacan jilïri wawanacaparuw nayajj nayatac yakhachasiyäta, uqhamarac uywanacapan nayrïri wawachat kallunacapsa. Uqhamasti nayancjjewa. Nayätwa Tatitojja.”\nTatitojj Moisesarojj Sinaí wasara kollunjja sänwa:\n“Levitanacar jacthapim jisc'a familiatjama jach'a familiatjama, ucatsti kellkantam take yokall wawanacaru, mä phajjsinit amstaru.”\nMoisesasti takpach levitanacaruw jact'äna, cunjämatejj Tatitojj juparu siscatayna uqhama.\nLeví chachan wawanacapasti Gersón, Coat, Merari ucanacänwa.\nGersón chachan wawanacapasti, jach'a familiatjamajj acanacänwa: Libni, Simei ucanaca.\nCoat chachan wawanacapasti jach'a familiatjamajj acanacaraqui: Amram, Izhar, Hebrón, Uziel ucanaca.\nMerari chachan wawanacapajj jach'a familiatjamajj acanacänwa: Mahli, Musi ucanaca. Take acanacaw Leví chachan jach'a familianacapänjja, jisc'a familianacarjamajja.\nLibni, uqhamarac Simei chachanacan jach'a familianacapajj Gersón chachan jach'a familianacaparaquïnwa.\nTake yokall wawanaca mä phajjsinit amstaru kellkantatanacajj pakallko waranka pheska patacani wawanacänwa.\nGersón chachan jach'a familianacapajj Tatitumpi Jiquisiñ Carpa khepäjjap inti jalanta tokeruw puripjjäna.\nGersón chachan wawanacapan familiapana jilïri jakepajj Eliasaf chachänwa, Lael chachan wawapa.\nJupanacasti Tatitumpi Jiquisiñ Carpanjja kollan lugar uñjañataqui uchatäpjjänwa, uqhamarac carpata lip'ichimpi janjjatatäquis ucanacata, cortina utjqui carpa mantañan ucanacat cuna.\nUqhamarac cortina pation utjqui ucata, patior mantañansa cortinajj utjqui ucata, cawquïritejj kollan chekana altararu muyuntqui ucanacata, uqhamaraqui cawquïri cuerdanacatï uchatäqui ucanacampita.\nCoat chachan wawanacapajj Amram, Izhar, Hebrón, Uziel ucanacänwa.\nTake uca yokall wawanaca kellkantatajj mä phajjsinit amstarojj quimsakallko waranka quimsa patacani wawanacänwa. Take aca jach'a familianacaw santuario uñjañatac uchatäna,\nucatsti kollan chekat aynacha tokeruraquiw puripjjäna.\nAca jach'a familianacan jilïri irpapajj Elizafán chachänwa, Uziel chachan wawapa.\nAca jach'a familianacaraquiw imapjjäna Tatitun Arust'äwi Arcapa, mesapa, candeleropa, altaranacapa, uqhamarac take cunanacatejj yupaychañatac sirvqui ucanacsa, velonacapsa, take yänacapsa.\nLevitanacan jilïri jakepajj Eleazar chachänwa, Aarón sacerdoten wawapa, jupasti utt'ayatänwa cawquïri jakenacatejj kollan lugar uñjapjjañapäcänsa ucanaca uñjañataqui.\nMerari chachan familianacapajj Mahli, uqhamarac Musi ucanacänwa.\nUcatsti take kellkantat yokall wawanacajj mä phajjsinit amstarojj sojjta waranka pä patacani wawanacäpjjänwa.\nJilïri irpiri jakepajj Zuriel sat chachänwa, Abihail chachan wawapa, ucatsti puripjjänwa kollan chekat amsta tokeru.\nMerari chachan wawanacapajj imapjjänwa kollan chekan tablanacapa, cawquïri lawatejj mä thiyat mä thiyaru sarqui, uqhamarac postenacapa, take pampan uchatäqui uca lawanaca, take yänacapampi cuna.\nUca quipcaraqui cawquïr lawanacatejj patio muyuntqui ucanacsa, utt'ayañatac uchatäqui uca lawanaca, ch'acurunaca, cuerdanacapamppacha.\nInti jalsu toketsti, kollan lugar uñcatasita, Tatitumpi Jiquisiñ Carpäquis uca nayräjjarojj, Moisesampi, Aaronampiw puripjjäna, uqhamaraqui Aarón chachan wawanacapa, jupanacasti kollan lugar uñjapjjäna, maynïri israelitanac lanti. Ucatsti cawquïritejj jan cunäcasin sacerdotenacan lurañanacap lurän ucajj juchañchasin jiwayatänwa.\nCunapachatejj Moisesampi, Aaronampejj levitanacaru censo aptapcän, jach'a familiatjama, cunjämatejj Tatitojj ewjjawaycatayna uqhamar lurasa, jupanacasti uñjapjjänwa take yokall wawanacana mä phajjsinit amstarojj pä tunca payan waranka wawanacätapa.\nTatitojj Moisesarojj sänwa: “Take israelitanacan jilïri wawanacap jacthapim, mä phajjsinit amstaru, ucatsti sutinacap kellkantam.\nUcatsti take israelitanacan jilïri wawanacap lantsti levitanacaru nayatac jilt'ayam. Nayätwa Tatitojja. Uca quipcaraqui luram israelitanacan uywanacapan nayrïri kallunacapampejja, ucanacat sipansa levitanacan uywanacapa jilt'ayarapita.”\nMoisesajj take israelitanacan jilïri wawanacapwa jacthapïna, cunjämatejj Tatitojj siscatayna uqhamar phokhasa,\ntake yokall wawa kellkatanacajj, mä phajjsinit amstarojj pä tunca payan waranka pä pataca pakallk tunca quimsani wawanacänwa.\nUcatsti Tatitojj Moisesarojj sänwa:\n“Apthapim take levitanacaru, israelitanacan jilïri wawanacapat sipansa, uqhamarac levitanacan uywanacapsa, israelitanacan uywanacapat sipansa. Levitanacasti nayanquiwa. Nayätwa Tatitojja.\nUcampis israelitanacan jilïri wawanacapajj levitanacat sipansa waljaniwa; uqhamasti jiläqui uca pä pataca pakallk tunca quimsani jilïri wawanac cutsuyasipjjañapataquejj,\nsapakat maynita pheska sencillo kollke mayïta, cunjämäquiti kollan kollken alapajja uqhamarjama, cawquïri sencillo kollketï tunca mayan gramo alapanïqui uca,\nuca kollkjja Aaronampiru, wawanacapampiru churam, jupanacat cutsuyatäcaspas uqhama.”\nMoisesasti uca kollkenacjja apthapïnwa, cawquïri israelitanacan jilïri wawanacapatejj jiläcäna ucanacat cutsuyasa,\nucatsti apthapitajj waranka quimsa pataca sojjta tunca pheskani sencillo kollkenacänwa, cunjamäquitï kollan kollken alapajja uqhamarjama.\nUcjjarusti take uca kollkenacjja churjjänwa, Aaronaru, wawanacapampiru, cunjämatejj Tatitojj arscatayna uqhama.\nNúmeros 1 / Núm 1\nNúmeros 2 / Núm 2\nNúmeros 3 / Núm 3\nNúmeros 4 / Núm 4\nNúmeros 5 / Núm 5\nNúmeros 6 / Núm 6\nNúmeros 7 / Núm 7\nNúmeros 8 / Núm 8\nNúmeros 9 / Núm 9\nNúmeros 10 / Núm 10\nNúmeros 11 / Núm 11\nNúmeros 12 / Núm 12\nNúmeros 13 / Núm 13\nNúmeros 14 / Núm 14\nNúmeros 15 / Núm 15\nNúmeros 16 / Núm 16\nNúmeros 17 / Núm 17\nNúmeros 18 / Núm 18\nNúmeros 19 / Núm 19\nNúmeros 20 / Núm 20\nNúmeros 21 / Núm 21\nNúmeros 22 / Núm 22\nNúmeros 23 / Núm 23\nNúmeros 24 / Núm 24\nNúmeros 25 / Núm 25\nNúmeros 26 / Núm 26\nNúmeros 27 / Núm 27\nNúmeros 28 / Núm 28\nNúmeros 29 / Núm 29\nNúmeros 30 / Núm 30\nNúmeros 31 / Núm 31\nNúmeros 32 / Núm 32\nNúmeros 33 / Núm 33\nNúmeros 34 / Núm 34\nNúmeros 35 / Núm 35\nNúmeros 36 / Núm 36


Bible in one year - Aymara Bible 1997 - March 29\n1. “Cunapachatejj Tatitu Diosamajj take marcanaca t'unjani, ucqhajj jupanacan orakenacapäqui ucanac catuyapjjätam uqhamaraqui marcanacapsa, utanacapsa catuntapjjäta,\n2. ucat quimsa marcanac yakhachapjjäta, cawquïri marcanactejj Tatitu Diosajj churapcätam ucanacata.\n3. Ucatsti cawquïri thaquitejj uca marcar sarqui ucjja sumwa asquichapjjäta. Uqhamaraquiwa, Tatitu Diosamas churapcätam uca orakenacjja quimsaruw jaljapjjäta, uqhamata take cawquïritejj mä jakeru jiwayani ucajj uca marcaru jaltjjañapataqui.\n4. Cawquïritejj jake masiparu jiwaychi ucajj puedjjew uca marcar jaltjjañjja uqhamat jacañap khespiyasiñataqui, jan muncasina mä desgracian uqham lurchi ucqhajja jan jupanac pura uñisisiñajj utjcchïnti ucapacha.\n5. Sañäni: Maynitejj masipampi lawa ch'iyiri monter sarchi, ucatsti lawaru phat'antä sasa, hachapajj catuñapat jalsuwaychi mayni jilapar uqhamat jiwayasina, uca jakenjja waquisiwa uca marcar jaltjjaña, uqhamatwa jacañapa khespiyasini.\n6. Ucat sipansa thaquitejj jaya sarañächi, ucatsti jiwatata phoksusiñ munir jakesti, khepat arctasin inas jicjjatasin jiwaychini, chekpachansa janiw jiwayatäñapäcänti, jupanacanjja jan nayrajj cuna uñisisiñas utjcänti uca laycu.\n7. Ucatwa jumanacaru sapjjsma uca quimsa marcanaca yakhachapjjañamataqui.\n8. Cunapachatejj Tatitu Diosamajj jumanacan orakenacama jach'aptayani, ucatsti takpach orakenac churapjjätam, cunjämatejj jumanacan awquinacamar arupampi arsuwayqui uqhama,\n9. ucatsti jumanacajj quimsa imantasiñ marcanacampwa yapjjatapjjäta, quimsa marcas utjqui ucanacaru (cunapachatejj jumanacajj aca camachi arunacaru ist'apjjäta uqhamaraqui ucarjam sarnakapjjäta, Tatitu Diosamarus munapjjaraquïta, thaquipanjam sarapjjaraquïta ucapacha).\n10. Uqhamatwa jan juchan jaken wilapajj jan wartascaniti, aca cawquïri oraktejj Tatitu Diosamajj churapctam ucanjja, janiraquiwa jumanacarojj cuna jiwayatatsa juchañchapcätamti.\n11. “Ucampisa cawquïri jaketejj mayniru uñisisina jupar arcnakani, ucatsti khepanjja jiwayjjapunini, ucata uca imantasiñ marcanacaru jaltawayjjani,\n12. ucapachasti uca marcan jilïri jakenacapajj preso catuntapjjani uca jakerojja, ucatsti jiwat jaken familianacaparuw catuyapjjani juchañchasin jiwayatäñapataqui.\n13. Jan jumanacajj jupatjja qhuyapayasipjjamti, uqhamatwa jan utjcaniti Israel marcanjja jan juchani jaken wilapa waranucuñajja. Ucatsti take cunanacasa sumaquiw sarapjjätam.\n14. “Cawquïri orakenactejj Tatitu Diosamajj churcätam ucanjja, janiw jake masiman korpanacapjja jithiyätati, jan ucasti ajjsartätawa, cunjämtejj nayra tiempojj awquinacapajj uchawayqui uqhama.\n15. “Mä sapa testigon mayni jucha lurir jakeru khanañchatapajja janiw asquïquiti, cunapachatejj pani jan ucajj quimsa testigonaca khanañchapjjani ucaw walïnejja.\n16. “Mä c'ari testigotejj mayni contra sartani juparu cuna juchata c'arintañataquisa,\n17. ucapachasti panpacha ch'ajjwir jakenacaw Tatitu Diosan nayräjjapana, sacerdotenac nayräjjana, juezanac nayräjjana uñstapjjani, cawquïrinacatejj uca urunacan autoridadat sayt'ayatäqui ucanac nayräjjana.\n18. Juezanacasti ucapachajj wali suma amuyumpiw ucanacjjatjja uñjapjjani, ucattï uca c'ari testigon arsutanacapajj jilap contra jan chekäcani ucapachajj,\n19. pachpa arsüwimpiw juparojj t'akhesiyani, cunjämtejj jupajj maynitaqui muncän uqhama.\n20. Cunapachatejj mayninacajj uqham lurasitap yatipjjani ucqhajj ajjsartapjjaniwa, janiraquiw mayampsa uca jan wali luräwinacjja lurañ munapcaniti.\n21. Uca casta jakenacatsti jan qhuyapayasipjjamti: Jiwayatajj jiwayapjjaraquim; uñcatatajj uñcatapjjaraquim, toketajj tokepjjaraquim, nuwatajj nuwapjjaraquim, taquitasti taquintapjjaraquim.\n1. “Cunapachatejj jumanacajj uñisirinacamampi nuwasiñatac mistuwayapjjäta, ucatsti uñjapjjäta jupanacarojj soldadonacapa caballonacar lat'jjatata, nuwasiñ carronacani, uqhamaraqui ejercitopas jumanacat sipansa juc'ampi waljani, ucapachajj jan jupanacaru ajjsarapjjamti; Egipto marcat irpsunipctam uca Tatitu Diosamaw jumanacampïsqui.\n2. Cunapachatejj nuwasiñ horasajj purinini ucqhajj sacerdotejj takpach ejercitoruw parlani,\n3. aqham sasa: ‘Ist'apjjam israelit jakenaca; jichhüruwa uñisirinacamampi nuwasipjjäta. Jan jumanacajj mayjt'asipjjamti, janirac ajjsarapjjamsa; janiraqui qhathatipjjamti ni sustjasipjjamsa,\n4. jan ucasti jumanacan Tatitu Diosamaw jumanacampïsqui; ucatsti jupaw uñisirinacamampi nuwasiscani, jupanacarusti atipjapjjaraquïtawa’ sasa.\n5. “Ucjjarusti oficialanacaruw parlaraquini, aqham sasa: ‘Cawquïritejj jumanacata mä machak uta utachasqui, ucatsti janiraqui uca utan jaccchiti, ucasti sarjjpan utaparu, inampis jupajj guerran jiwaspa ucatsti yakha jakequi uca utapan utjasjjaspa.\n6. Uqhamaraqui cawquïritejj jumanacat uvanac yapuchani, ucatsti janiraqui ucanacatjja mank'anquiti, ucasti sarjjpan utaparu, inampis jupajj guerran jiwaspa, uqhamata yakha jakequi uca uvanacapat mank'jjaspa.\n7. Uqhamaraqui cawquïritejj casarasiñataqui parlatanïchi, ucatsti janiraqui casarascchiti, ucajj utapar sarjjpan, inampis guerran jiwaspa ucatsti yakhaqui parlatapampejj casarasjjaspa’ sasa.\n8. “Ucatsti oficialanacajj wastatwa ejercitorojj parlapjjani aqham sasa: ‘Cawquïritejj jumanacat ajjsarasqui, mayjt'atäscaraqui ucanacasti utapar sarjjapjjpan jan mayni jilanacapar llajllasiyañapataqui’ sasa.\n9. Cunapachatejj oficialanacajj parlañ tucuyjjapjjan ucqhajj, capitananacaw ejerciton nayrakataparu sayt'asipjjani.\n10. “Cunapachatejj jumanacajj mä marcaru nuwantañatac jac'achasipjjäta ucqhajj, nayrakatajj sumancañjjatwa parlapjjäta,\n11. ucatsti uca marcanquir jakenacatejj sumancaña munapjjani, marcarusa mantayapjjaraquïtam ucapachasti jupanacarojj wali ch'ama irnakañanac lurayasaw sirviyasipjjäta.\n12. Ucampis jumanacampitejj jan sumancañ munapcani, ucatsti nuwasiña kalltapjjani ucqhajj, jumanacajj marcar muyuntasinwa nuwantapjjäta.\n13. Tatitu Diosamaw amparanacamar catuyapjjtam, uqhamaw jumanacajj take jakenacapar jiwarayapjjäta.\n14. Take warminaca, wawanaca, uywanaca, take cunatejj marcan utjqui ucanacaw jumanacancani, ucatsti uñisirinacamat aparanipcta ucanacatwa Tatitu Diosamajj mank'ayaraquïtam.\n15. Uca pachparacwa jumanacajj lurapjjäta cawquïri marcanacatejj jumanacat jayancapqui ucanacarojja, janiraquiw uca marcanacarus jakcattapjjätati.\n16. Ucampis Tatitu Diosamajj churctam uca oraken marcanacapanjja janiw cunsa jacasquir jaytapjjañamäquiti,\n17. jan ucasti takwa jan cunani t'unjanipjjañama, Tatituru sacrificio loktapcasmas uqhama; hititanacaru, amorreonacaru, cananeonacaru, ferezeonacaru, heveonacaru, jebuseonacaru, cunjämtejj Diosajj sawayapctam uqhama.\n18. Uqhamata jan jumanacar uca ajjtascañ sarnakäwinacap yatichañapataqui, cunjämtejj diosanacaparu yupaychapqui, Tatitu Diosam contra jucha lurayasa.\n19. “Cunapachatejj jumanacajj mä marcar muyuntasin walja urunaca jarc'antapjjät ucapachajj, jan jumanacajj kokanacapjja hachampi tincurayapjjamti jan ucasti jumanacajj achunacapjja mank'apjjätawa; ucanacasti pampanquir kokanacäpjjewa, janiw arsusipcaspati jumanacan phat'antatajja.\n20. Ucampis tincurayapjjasmawa cawquïri kokanacatejj jan frutanac achurïqui ucanacjja, uqhamaraqui cawquïri lawanacapatejj marcaru muyuntañatac munapjjasma ucanacjja, uca marcanacan t'unjatäñapcama.\n1. Tatay, janiquiy k'apisiñamp tokenokestati, janiquiy tipusiñamp mutuyistati;\n2. mich'inacamajj nayaruw chhokhontitu, amparamajj walpun t'akhesiyitu;\n3. janchejjajj takpach usuchjatawa, nayatac k'apisitam laycu; ch'aqhanacajjajj usuchjatawa, juchanac luratajj laycu.\n4. Juchanacajjajj sintipuniw jatjjattitu, ch'amajjajj janiw ucanacamp k'ewtasirjamäquiti;\n5. jan amuyt'asirïtajj laycojj chhojjrinacajjajj ñusantasquiwa, thujsantascaraquiwa,\n6. sapürus llaquitaquiw sarnakta, p'ekejjas alt'atawa, jan amuyuniw uñjasta.\n7. Jiqhanejjajj ninjamaw naqhitu, janchejjajj janiw acch'as c'umaräquiti;\n8. jan acch'a ch'amanïtwa, k'ala tucjataraquïtwa, chuymajjan aynacht'atap laycuw aykoracta.\n23. Ch'iqhi jakejj yatiñapatjja janiw jach'achasquiti, ucampis jan amuyt'an jakejja, pachpa jan amuyt'apampiw t'ajjmarätap khanañchasiraqui.\n24. Irnakeri jakejj apnakaniwa, ucampis jayra jakejja apnakatäniwa.\n25. Llaquejj jakerojj mayjt'ayiwa; suma arusti cusisiyiwa.\n31. Uqhamasti Jesusajj Galileanquiri Capernaúm sat marcaruw sarjjäna; purjjasinsti samarañ uruna jakenacar yatichañaruw uchasi.\n32. Jupanacasti Jesusan arunacap ist'asinjja wal muspharapjjäna, jupasti jach'a jilïr jakjamaw yatichäna.\n33. Sinagogansti mä ñankha ajayun mantat jakew ucancascaraquïna; ñankha ajayusti jach'atwa art'i:\n34. —¡Jaytapjjeta! Nazaretanquir Jesús, ¿cuna lurañamas nanacamp utji? ¿Tucjirit jutapjjesta? Nayajj uñt'smawa, yatiractwa jumajj Diosan Yokapätama —sasa.\n35. Jesusasti ñankha ajayurojj aqham sasaw tokenokäna: —¡Amuct'am, aca jaketsti mistum! —sasa. Ucapachaw ñankha ajayojj uca jake jupanac nayrakataru jaktasin mistuwayjje, jan cun usuchasa.\n36. Takeniraquiw sustjasipjjäna, ucatsti jupanaccamaw parlarasipjjaraquïna: —Acajj ¿cuna arunacasa? ¡Aca jakejj munañapampi ch'amapampejj ñankha ajayunacarojj ‘Mistum’ sañapampejj alissuquiraquisä! —sasa.\n37. Take ucsa tokenacansti Jesusjjat parlasircamaquïnwa.\n38. Sinagogat mistjjasinsti Jesusajj Simonan utaparuw mantäna. Simonan taycch'ipasti wali calenturampi usutäscänwa, ucatwa Jesusarojj kollt'añapatac achict'apjje.\n39. Jesusasti jupa toker alt'asinwa uca usuparojj tokenoke, ucatsti ucspachaw calenturapajj sarakjjäna. Ucapacharaquiw jupajj sayt'asi, ucat jupanacarojj sirviñ kalltäna.\n40. Inti jalantarusti takeniraquiw cunayman usutanacaru Jesusan ucarojj apanipjjaraquïna. Jupasti sapakat mayniruw amparapampi lokjjatasin, waliptayäna.\n41. Walja usutanacataracwa ñankha ajayunacajj mistjjapjjäna aqham arnakt'asisa: —¡Jumajj Diosan Yokapätawa! —sasa. Ucampis Jesusajj tokenokänwa uca ñankha ajayunacarojja. Uqhamasti janiw jupanacarojj arsuycänti, jupanacajj jupan Cristötapa yatipjjatap laycu.\n42. Willjtanjjepansti, Jesusajj marcat ankäjjaruw mistuwayäna mä yakhawjaru. Jakesti juparojj thakapjjänwa; jicjjatasinsti, janiraquiw sarayañ munapcänti.\n43. Jesusasti jupanacarojj sänwa: —Waquisiraquiw nayanjja Diosan reinopat yakha marcanacaru yatiyir sarañajjajja, ucataqui qhitanitaraquïtwa —sasa.\n44. Uqhamaw Jesusajj Galilean sinagoganacanjj yatichas sarnakäna.


Victoria Tinta Quispe · Lapaka phaxsi 2010 · Global Voices Aymarata\nVictoria Tinta Quispe · Lapaka phaxsi, 2010\nQhipa qillqatanaka Victoria Tinta Quispe Ta Lapaka phaxsi, 2010\nLatin America 27 Lapaka phaxsi 2010\nKimsa yatiqirinakaw 30 urukipan sata qallta phaxasin Chilen yatichawipxat arsu kayuk sarantapxi, 1000 tupwa Capital de Santiagor puriñkam sarapxi. Privado yatichaw kutiyasaw sartasipxi.\nLatin America 25 Lapaka phaxsi 2010\nChile: Yatiqirinakax Markar Yatiyirinakaruw Tukupxi ‘Yatiyir Waynanaka’\nLatin America 22 Lapaka phaxsi 2010\nMarkar Yatiyirix Yatiyir Waynanakxat qilqt'i, Santiago, Chilen (secundaria) ukan yatiqirinakat, ukjamarak yatiqirinakatak mä sitio web yatiyir qilqatanak (contenido) qilqataw utji.\nAsia Oriental 22 Lapaka phaxsi 2010\nShanghai markanx mä jach'a utaw (edificio) niya 2pm pachar aka 15ni urun lapaka phaxsin naqhantatäna. Nayrïr yatiyawinakax siwa, (bomberos) satanakax uka jach'a uta (edificio) manqhan uta lurir (albañil) irnaqirinakampir ukhamarak yaqhanakankirimpir qhisphiyañatakiw ch'amt'apxäna. Jamuqanakax uñjañatakiwa, akana [zh] ukatx akana.\nBolivia:El Altu Pata Marakan T'unanaka Intustriyalisaña\nLatin America 17 Lapaka phaxsi 2010\nMario R. Duran jilax, Altu pata, Bolivia markan t'unanakat diesel ukar tukuyañ fabrica lurasisp ukhax kuna jan walt'awis utjaspa,kuna askinakas jikxatasispa jas ukanakxat amuyt'i.\nVoces Bolivianas: Jaqi Aru, Aymara Arunwa Internetatuqi Uñt'ayaski\nLatin America 15 Lapaka phaxsi 2010\nAymara arux kipka aruwa americano markana, Bolivianx pä waranqa waranqa arsurinakaw utji, nayra pachax chhaqtirjamaskanwa español aru wali arsusaxa, Proyecto Voces Bolivianas de Rising Voices ukan yanapt'apmpix mä comunidad virtual Jaqi Aru, sataw aymara aru internetan walipuni uñt'ayaski, medios digitales ukan uñstawiptuqi\nArgentina: Mistur Irpiri Néstor Kirchner Satax Jiwxiwa\nLatin America 3 Lapaka phaxsi 2010\nAka warüru, nayrïr pacha qhantatiruwa mistur irpiri Nestor Kirchner satax jiwxi, Cristina Fernandez de Kirchner jichha irpirin chachapawa. Ataque cardíaco ukampiw jiwi, Localidad Patagónica de Calafate kawkhanti aka qhipa maranakanx qamkana ukana. Argentino Bloguerunakaw akatjamat jiwawipat uñt'ayapxäna.


Jilïr Irpirix alcaldíanakaruw jach'a markanak jiltayañ amta ch'amachañatak purini\nEvo Morales Jilïr Irpirix Chukiyawunw yatiyirinakamp aruskipaski (Jamuqa: UCP)\nEvo Morales Jilïr Irpirix taqi Bolivia alcaldenakampiw tantachasïxa, jupanakampix kunjams jach’a markanakax jiltayatäni, kunjams t’unax apnaqatäni, kunjams jaqix q’ipnaqatäni, kunjams markachirinakar arxatatäni ukxat aruskipä sawiyiwa, qharüruw Qucha Pampan qalltapxani.\n“Qharüruw alcaldenakakar tumpañ qalltä, kuna amtanakas utjaskistu uk yatiñataki ukhamarakiw kunjams markachirinakar arxatañataki, jaqi q’ipnaqañataki, servicio básiconak utjañapatak irnaqatäspa ukxat aruskipañatakisa, juk’ampis t’una apnaqañxata” sasaw Jilïr Irpirix arsuwiyi.\nNayrïr maranakax anqa markanakat khithanit irpirinakamp Bolivia yatxatatanakampiw kunjamäsktansa ukxat amuykipt’awiyapxatayna, ukarjamaw irnaqatärakïni sasaw qhanancht’awiyi.\n“Amtanakax akat qhipar irnaqañatak utjchi ukax taqiniw phuqhapxañapa, janiw kuna tamankiris ukax uñaqatäkaniti. Jan uka amtax utjkistan ukax janiw aka jan walt’äw askichkañäniti. Alcaldenakan amtanak wakt’ayatax utjaspa ukaw munata” sasaw tata Moralesax arsuwiyi./RAR


Bible in one year - Aymara Bible 1997 - September 16\n1. Tiro marca toke profecía arunaca. Tarsisanquir barconaca, aykopjjam, puertonacan t'unjatätap laycu. Chipret puriniña puertosti k'ala t'unjatawa.\n2. Tironquir jakenacasa Sidonat jutir alaquipa jakenacasa amuquïpjjam. Jumanacan qhitanacapasti jach'a kotanacwa pasawayapjjänjja,\n3. uqhamaraqui uca walja umanacsa. Jicjjatatanacapwa apsupjjaraquïnjja Sihur chekan achur granonacatjja, uqhamaraqui Nilo chekan achunacatsa, marcanacaruraquiw aljañanac apapjjänjja.\n4. Sidón, jach'a kotawjan sayt'asiña; jichhajj p'enkasim, jichhaw jumajj saraquïtajja: “Janiw wawachasir warmin aykoñanacajjajj utjcjjetuti, janiw wawachascäti. Janiw wawanac uywañas utj-jjetuti, imill wawanacaru yatichañasa” sasa.\n5. Cunapachatejj egipcionacar uca yatiyäwejj purini uqhajj jupanacajj wal llaquisipjjani Tiro marcar uqham pasatapatjja.\n6. Sapjjaraquiniwa: “Tarsisar sarapjjam, kota iraman utjirinaca, jichhajj wararipjjam” sasa.\n7. ¿Acati wali jaya maranacan marcasti, cusisiñacpuni muniri marcasti? ¿Acati wali jayanacaru sariri marcasti, ucat uca jaya tokenacan suma utjnokañataqui?\n8. ¿Qhitirac uqham Tiro reyin marcapataqui arsusti, uca alaquipa reyinacan yokanacapänti, uca alaquipa jakenacasti wali munañaninacänti aca orakenjja?\n9. Take ch'amani Tatituw uqham lurayi, take jach'a ch'amaninacsti, munañani jakenacarusti orakercam liwinucuñataqui.\n10. Tarsis marca, jichhajj yapuchañar uscusim, barconac lurañamajj tucusjjewa.\n11. Tatituw amparap lokjjatani jach'a kotjjaru, marcanacarusti qhathatiyaraquiwa, Canaanan sayt'asiña chekanacapsti t'unthapiyaraquiwa.\n12. Sidonarusti saraquiwa: “Uca cusisiñanacam apanucum, p'enkachjat tawako. Chiprecam sarañ amtcäta ucasa, janiraquiquiw ucansa samarañ jicjjatcätati.”\n13. Uñtapjjam aca orake, barconacataqui sata orake. Caldeo jakenacajj torrenac sayt'ayapjje, Sidonanquir palacionacsa pampwa sarayapjjaraqui, k'ala t'unjatwa apanucupjjaraqui. Jupanacaw juchanïpjjänjja, janiw Asiriati.\n14. Tarsisanquir barconaca, jichhajj aykopjjam, jumanacan sayt'asiñanacamasti jichhajj t'unjatawa.\n15. Uca urunacanjja Tiro marcajj pakallk tunca maraw apanucütäni, mä reyin jacañapäquis ucqha maranaca. Uca pakallko tunca mara pasatatsti Tiro marcarojj cuna k'ochutejj jan wali sarnaker warmitjja utjqui uca k'ochwa k'ocht'asini:\n16. Yakha chachanacampi sarnaker armanucut warmi, arpam jichhajj catum, marcpacha muytaraquim, suma música toct'asim, walja k'ochunac k'ocht'asim, inach jumatjja amtasipjjani.\n17. Pakallko tunca mara pasatatsti Tatitojj Tiro marcatjja amtasiraquiniwa. Uca marcasti yakha chachanacampiw sarnakani, uca yakha chachanacaruw aljasiraquini, uca chachanacasti take acapachanquir yakha marcanacawa.\n18. Ucampisa uca jicjjatatanacapasti Tatituru loktatäniwa, janiw imatäcaniti, janiraquiw imañ utanacarus uscutäcaniti, jan ucasti qhitinacatejj Tatitur yupaychapqui ucanacar churatäniwa walja mank'añanac alasipjjañapataqui, uqhamarac suma isinacsa.\n1. Uñtapjjam, Tatitojj aca orakjja tucjaniwa, k'al tucjani alliquiparaquiniwa, jakenacarusti ucsar acsaruw willitataraquini.\n2. Sacerdotetaquisa, jakenacataquisa mayaquïniwa, utanitaquisa esclavotaquisa, utanitaquisa, esclavataquisa, alasiritaquisa, aljasiritaquisa, mayt'iritaquisa, mayt'asiritaquisa, mant'asiritaquisa, mant'iritaquisa.\n3. Orakejj k'ala tucjatäniwa, k'ala lunthatjataraqui. Take acanacwa Tatitojj saraqui.\n4. Orakejj wañsuwayjjewa ancuntjjaraquiwa, take acapacharaquiwa k'al wañsjje, ancuntjjaraqui, alajjpachas, acapachas wali llaquitaraquiwa.\n5. Orakesti jakenacampi taquisitawa, leyinacsa apanucupjjaraquiwa, camachinacsa janiw phokhapcaraquiti, Tatitun wiñayatac arust'äwipsa t'unapjjaraquiwa.\n6. Ucatwa jichhajj maldicionajj aca orakjja tucji, jakenacapasti jichhajj mutuyäwi catokapjjaraqui. Ucatwa jichhajj jakejj tucusjjaraqui, juc'aniquiraquiw kheparjje.\n7. Vinojj pist'jjewa uva yapunacas usutaraquiwa, qhitinacatejj c'uchiqui jacasipcän ucanacajj jichajj llact'atäpjjewa.\n8. Tamboranacampi, arpanacampi cusisiñas tucusjjewa, ojjoñanacasa, cusisiñanacasa tucusjjaraquiwa.\n9. Janiw jichhajj k'ochuñanacamp chica vino umañajj utjcjjaniti; umañanacas umirinacataquejj c'allc'uw tucjjani.\n10. Jan wali sarnaker marcajj jichhajj k'ala aynacht'atawa, janiraquiw mä utarus mantañjamäquiti.\n11. Jakenacasti callenacan jachapjjaraqui vinon pist'atapatjja; take cusisiñasti jiwt'awayjjaraquiwa, aca oraketsti apanucutäjjaraquiwa.\n12. Marcasti k'ala aynacht'atapuniwa, puncupas k'ala jisc'a jisc'a tucjatawa.\n13. Uqhamaraquïniwa aca oraken utjiri take marcanacampejja, cunjämatejj thalsuta aceitunanacajj williratajj uqhama, jan ucajj uva k'ala thaksutajja uqhama, cunapachatejj cosechajj tucusjje ucqhajja.\n14. Kheparirinacasti cusisiñat arnakasipjjani, inti jalanta toketpachwa arnakasinipjjani Tatitun jach'a cancañap uñjasajja.\n15. Inti jalsu tokensa, jach'a kota taypin utjir marcanacatsa, Tatituruw jach'achapjjani, Israelan Diosaparu.\n16. Orake tucusitpacharacwa cantatanacapajj ist'asi: “Asqui jakejj jach'ar aptatäpan” sasa. Ucampis nayajj saractwa: “¡Ay cunas acajja, ay cunas acajja! ¡Ch'ojjña lurir jakenacasti jach'a ch'ojjñpin lurapjje!”\n17. Aca oraken jaquir jakenacasti jiwayañ animalanacjam arcnakatäniwa, jan ucajj mä jach'a p'iyaru jan ucajj sipitar jalt'irjamäniwa.\n18. Jiwayirinacat jaltirejja, p'iyaruw jalantani, uca p'iyat misturisti sipitaruraquiw jalt'ani. Alajjpachatsti walipuniw jallojj purinini, aca oraken cimientonacapas qhathatipjjaraquiniwa.\n19. Orakesti ajjsarcañaw qhathatini, qhathatisinsti jisc'a jisc'aw tucusiraquini.\n20. Mä machat jakjamaw qhathatini, mä thantha chhujllar uñtataw qhathatini. Juchanacapasti jupjjarojj walpun jatjjattaraquini, liwisiniwa, ucatsti janiraquiw mayampsa sartjjaraquiniti.\n21. Uca urunsti Tatitojj mutuyaniwa, alajjpachan utjir ch'amaninacarojja, uqhamaraqui aca orakenquir reyinacarusa;\n22. mayjaruw tantachthapini, ucatsti mä calabozoruw jakontaraquini, ucanwa carcelt'ata uñjasipjjani, jaya maranacatwa mutuyascaraquini.\n23. Cunapachatejj take ch'amani Tatitojj reyjama take cunsa lurcan ucqhajj Sión kollunsa, Jerusalén marcansa, ucapachasti intis phajjsis ch'amact'aniwa, marcapanquir jilïrinacasti Tatitun jach'a cancañapwa uñjapjjaraquini.\n10. Jupanacajj ajjsarcay ch'amacan jacapjjäna, cadenanacampi, llaquisiñamp ñach'antataw jacapjjäna;\n11. Tatitun arsutanacapar kallasipjjatap laycuw t'akhesipjjäna, Alajjpachanquirin amtäwipar jisc'achapjjatap laycuw mutupjjäna.\n12. Diosajj ch'ama tucuñ lurañanacampiw aynacht'ayäna, aynacht'ataw uñjasipjjäna, janiw qhiti yanapt'iris utjcänti.\n13. T'akhesiñancasinsti Tatitut art'asipjjäna, jupasti t'akhesïwit waysüna.\n14. Ch'amac lajja taypit apsüna, cadenanacamp chinuntatat jaranucüna.\n15. Tatiturojj qhuyapayasiñapat yuspagarapjjam, jakenacatac muspharcañanac luratapata.\n16. Jupaw broncet lurat puncunac t'unjäna, hierrot lurat jist'añanac p'aquiräna.\n17. Ñankha luratanacap laycuw usuntapjjäna, juchanacap laycuw t'akhisipjjäna;\n18. mank'ataquejj ajjtasjjapjjänwa, jiwan puncupan jicjjatasipjjäna.\n19. T'akhesiñancasinsti Tatitut art'asipjjäna, jupasti t'akhesïwit waysüna.\n20. Arup qhitanïna, jupanacarusti c'umaraptayänwa, ¡mankhapachat khespiyäna!\n21. Tatiturojj qhuyapayasiñapat yuspagarapjjam, jakenacatac muspharcañanac luratapata.\n22. Jach'añchañ loktäwinac jupar catuyapjjam, luräwinacapatsti cusisiñamp yatiyapjjam.\n17. Amigoman utaparojj jan ancha visitir saramti, jumampi amjayasjjasinjja, uñisjjaquiristamwa.\n2 Corintios 1:8-24\n8. Jilatanaca, munapjjtwa yatipjjañama kawkha t'akhesïwinacatejj Asia tokenjja utjapquitänjja take ucanaca. Uca yant'anacajj wali ch'amapunïnwa, janjamaquiw ch'amas utjcjjapjjetänti: “Inas jiwjjchiñäni” sasaw sapjjäyätjja.\n9. Jiwañar catuyata jakenacjamaw amuyasipjjäyätjja. Ucampis take ucanacajj Diosar catuyasiña yatekapjjañajjataquïtaynawa, jan nanacan ch'amanacajjarojja, uca Diosaw jiwatanacsa jactayejja.\n10. Diosaw khespiyapjjetu, jichhas khespiyasipcaquituwa uca jach'a jiwañatjja. Juparu catuyasisaquiw suyt'asipcaracta, jichhas yanapasipcaquitaniwa,\n11. jumanacatejj nanacar oracionanacamampi yanapapjjetäta ucqhajja. Walja jakenacatejj nanacatac Diosat mayinejja, waljaniraquiw Diosarojj yuspagarapjjani bendicionanaca churquistu ucatjja.\n12. Mayaw nanacarojj cusisiyapjjetu. Chuymanacajjajj sapjjetuwa nanacajj aca orakenjja mä suma chuymampi, uqhamarac k'oma chuymampi sarnakapjjatajja, jumanac taypinjja yämasa. Diosaw qhuyapayasiñapanjja uqham sarnakañataquejj yanapapjjetu, janiw nanacan amuyt'asipjjatanacajj laycuti.\n13. Cartanaca apayanipcsma ucanjja, janiw cunsa jan amuyt'cañjja kellkanipcsmati. Anchaquiti take leet'asinjja sum amuyapjjasma;\n14. niyaqui mä juc'a amuyapjjsta, cunapachatï Tatitojj jutcani uca uruna jumanacajj wal nanacata cusisipjjäta, nanacas uqhamaraqui jumanacata cusisipjjä.\n15. Ucar iyawsasa nayajj jumanacar uñjiriw nayrakat jutañ munäyäta, jumanacan cusisipjjañamataqui pä cuti tumpt'atajjata.\n16. Macedoniar sarcasinjja tumpawayañwa amtäyätjja, uqhamarac Macedoniat cuttanjjasinsa. Uqhamatwa jumanacajj Judearu sarañajj yanapt'apjjetasmajja.\n17. ¿Janiquiy sum amtcchïyätti acanac lup'cäyät ucqhajja? ¿Jumanacasti amuyapjjtati nayajj acapach jakenacjamaraqui parlquirista: “Jïsa, janiwa” sasa cunapachatejj nayajj tumpañataqui amtcta ucqhasti?\n18. Ucampis Diosajj yatisquiwa, janiw nanacajj: “Jïsa, janiwa” sasajj parlapcsmati.\n19. Diosan Jesucristo wawapasti qhitittejj Silvanosa, Timoteosa, nayasa parlapcsma ucajja janiw: “Jïsa, janiwa” sirïcänti, jan ucasti jupanjja Diosan arunacapajj chekapapunïnwa.\n20. Jupanaracwa take Diosan arsutanacapajj phokhasejja. Ucatpï cunapachatejj Diosar yupaychctan ucqhajj “Uqhamäpan” sistanjja, Cristo Jesús toke.\n21. Diosaw nanacarus jumanacarus sum sayt'ayistu Cristo Tatitunjja, uqhamarac jupataquiqui tucuyistu.\n22. Mä sellompjamaraquiw jiwasanacarojj chimpt'istu, chuymasarusti Kollan Ajayu ucharaquistu, cuntejj churapjjämaw sisquistu uc catokañajj phokhasiñapataqui.\n23. Janis amtatajjarjama Corintorojj sarcsta ucasa, jumanacat qhuyapayasisaw jan jutcti ucsti Diosaw yatisqui.\n24. Janiw nanacajj iyawsañanacamarojj cun sañs munapcsmati, jumanacasti iyawsañanacamanjj suma thurt'atäjjapjjtawa. Uqhamïpansti, yanapt'añ munapjjsma cusisipjjañanacamataqui.


Zacarías 11 - Holy Bible [Aymara Bible 1997] - (Zac 11)\n¡Líbano kollunaca, puncum jist'arasim, cedro kokanacamjja nina naqhantpan!\n¡Jachamay, pino koka, cedro kokan liwisitapata, qhä suma kokanacajja k'ala tucjata kheparapjjatapata! ¡Jachapjjam jumanacajj Basán orakenquir encina kokanaca, jach'a ch'umejja tucjatäjjatapata!\nAwatirinacasa jach'ata wararipjje, ucqha suma pastonacajj tucjata kheparatapata. Leonan wararitapasti ist'asiraquiwa, Jordán jawira thiyan alinacajja tucjata kheparatapata.\nAcsti Tatitu Diosajjaw situ: “Uñjam qhariñataqui yakhachatäqui uca ovejanaca.\nAlasirinacajj jan juchañchasisaw qharirapjje, aljirinacasti sapjjaraquiwa: ‘¡Yuspagaratäpan Tatituru, nayajj kamirëjjtwa!’ sasa. Awatirinac quipcans janiquiw qhuyapayasiñapajj ovejanacatjj utjquiti.\nNayajj uqhamaraquiwa jan mayamps qhuyapayascäti aca marcan jacapquis uca jakenacatjja, jan ucasti catjjaruyäwa jake masipan amparanacaparu, reyipan amparaparuraqui. Jupanacaw marcarojj tucjapjjani, janiw qhitirus khespiycäti amparanacapatjja. Naya Tatituw arstjja.”\nUcatsti qhariñataqui yakhachatäqui uca ovejanac uñjañaruw uchasta. Ucsti lurtwa uywa alaquipanac laycu. Jicjjatasiractwa pä thujrunaca: maynirojj suticharactwa “Waliquïscaña”, maynirusti suticharactwa “Mayaquïña” sasa.\nMä phajjsinacwa quimsa awatirinacaru pacienciajja pist'atap laycu nayar uñisipjjatapata qhitanuctjja.\nOvejanacarusti saractwa: “¡Janiw jumanacan mayampsa awatirimäcjjeristti! Yakhepatejj jiwanejja jiwascacpan. Yakheparutejj jiwayapjjanejja, jiwayascacpan. Jilt'irinacasti maynit maynicam mank'antasipjjpan” sasa.\nUcatsti “Waliquïscaña” satäquis uca thujru catusasti p'acjaractwa, Diosajj arust'äwi lurcäna take marcanacampi ucajj ucqhar tucusjjatapa uñacht'ayañataqui.\nQhä urunsti arust'äwejjajj tucusjjänwa, uñch'uquisipquitäna uca oveja alaquipanacasti, amuyjjapjjänwa Tatitu parlascatapa cuntejj nayajj lurascäyäta uca toke.\nUcatsti saractwa: “Walïchi ucajj ovej awatïwita pagjjapjjita; jan ucajj jaytjjapjjam” sasa. Ucatsti pagjjapjjetuwa quimsa tunca kollkenaca.\nTatitusti saraquituwa: “Catum uca kollkenaca, ucqha suma aljat kollke nayaru churatapata, templon kollke uchañaru uchanim” sasa. Nayasti quimsa tunca kollkenaca catusasti, uchantwa templona kollke uchañaru.\nUcatsti payïri thujru “Mayaquïña” satäquis ucjja p'acjaraquictwa, uqhamaw Judá marcampi Israel marcampi mä jilaquïñajj t'unjata uñjasejja.\nTatitusti saraquituwa: “Jichhasti mä jan amuyuni awatirjamaqui tucjjam.\nNayasti aca marcataquejj mä awatiri uchäjja, ucatsti jalanucut ovejanacat jan yäkasirïniwa, chhakatanacsti jan thakeriraqui, chhojjrintatsti jan kollt'iriraqui, t'uqhanacarus jan mank'ayiriraqui, jan ucasti suma liq'inacatwa aycha mank'anejja, ucanacan chhuchhullinacapsa janiw jilt'aycaniti.\n¡Ay cunänis ovej tama jaytanucuri jan wali awatiritjja! ¡Espadasti amparapa t'unjpan, cupi nayrapampiru! ¡Amparapasti pharsuta kheparpan, nayrapasti k'ala juyqhuraqui!”\nZacarías 1 / Zac 1\nZacarías 2 / Zac 2\nZacarías 3 / Zac 3\nZacarías 4 / Zac 4\nZacarías 5 / Zac 5\nZacarías 6 / Zac 6\nZacarías 7 / Zac 7\nZacarías 8 / Zac 8\nZacarías 9 / Zac 9\nZacarías 10 / Zac 10\nZacarías 11 / Zac 11\nZacarías 12 / Zac 12\nZacarías 13 / Zac 13\nZacarías 14 / Zac 14


Éxodo 19 QA97 - Israelitanacajj, Egiptot mistuwayapcäna - Bible Search\nIsraelitanacajj Sinaí sat chekaruw puripjje\n1Israelitanacajj, Egiptot mistuwayapcäna ucat quimsa phajjsitsti Sinaí wasararuw puripjjäna. 2Jupanacajj Refidim sat chekat mistuwayasinsti, Sinaí wasararu purisinwa ucaru utjantapjjäna kollu uñcatasiru. 3Ucansti Moisesajj, Diosampi jiquisiñataquiw kollur maqhatäna, ucatsti Tatitojj kollutwa parlanïna:\n—Yatiyam aca arunaca Jacobon israelita wawanacaparu: 4‘Jumanacasti sum uñjapjjtajja nayajj cuntejj egipcionacaru lurcta ucjja, uqhamarac uñjapjjaractawa cunjämtejj irpanipcsma nayajj cawqhanctejj ucaru ucsa. Jumanacasti jutapjjtawa mä jach'a jamach'in chhekhap patjjarus jutapcasma uqhama. 5Jichhasti jumanacatejj nayan arunacajj sum ist'asina jaysapjjetäta, uqhamarac nayan jumanacampi mä suma amtäwi luratajjsa phokhapjjaraquïta ucajja jumanacasti nayan suma munat marcajjäpjjätawa take marcanac taypinjja. Ucampis take orakejja nayanquiwa. 6Jumanacasti nayar sirviri sacerdotenacäpjjätawa, uqhamarac nayaru catuyat suma marcaraqui.’ Take acanac israelitanacar yatiyam —sasa.\n7Ucat Moisesasti jutasinjja Israel marcanquir jilïrinac jawsasinjja ucanacaruw yatiyäna cuntejj Tatitojj siscäna ucjja. 8Ucatsti take israelitanacajj mä aruquiw sapjjäna:\n—Lurañäniwa cunanactejj Tatitojj sisqui ucanaca —sasa.\nUcatjja Moisesajj israelitanacan arsusitanacapjja Tatituruw yatiyäna. 9Ucampis Tatitojj Moisesarojj sascaquïnwa:\n—Uñjätawa, nayasti jumaruw uñstäma wali ch'amac kenay taypita, uqhamata jakenacajj nayajj jumampi parliri ist'apjjañapataqui. Ucata jumarojj iyawsas confiasipjjañapataqui —sasa.\nUcampis Moisesajj israelitanacan arsusitanacapjja Tatiturojj yatiyänwa. 10Tatitojj Moisesarojj sascaquïnwa:\n—Saram, ucatsti marcaru waquichanim jichhüru, kharüru jupanacajj k'omachasipjjpan, uqhamarac isinacapsa t'ajjsusipjjaracpan. 11Jupanacasti jurpüru alwataquejja suma waquichatäpjjañapawa. Naya Tatitusti jurpür alwaw Sinaí kollurojj sarakanëjja take israelitanacansa uñjcata. 12Ucampis jumajja kollu cayurojja chimpt'ataw, uqhamat israelitanacajj jan pasapjjañapataqui. Ucatsti sascaquim: ‘Jumanacasti ajjsarapjjätawa, kollurusti janiw maqhatapjjätati, ni chimpt'atäqui ucsa pasapjjaraquïtati, ucampis qhititejj kolluru jac'achani ucajja jiwaniwa. 13Ucampis janiwa juchanirojj qhitis amparampi nuwjañapäquiti jan ucasti jiwayapjjañamaw kalanacampi jayat c'upjasa, jan ucajj flechanacampisa. Jakëscpasa, uywäscpasa jiwañapawa, janiwa jacañapäquiti. Ucampis israelitanacajj kollurojj maqhatañapawa cunapachatejj oveja wajjrat lurat pututojj phust'ascani ucqhaqui’ —sasa.\n14Moisesajj kollutjja sarakanjjänwa israelit jakenacaru waquichañataqui, Diosaru catuyasipjjañapataqui; uqhamarac israelitanacajj isinacapjja t'ajjsusipjjänwa. 15Moisesasti marcarojj sänwa:\n—Jurpüru alwataquisti suma waquichasipjjam, jan warminacamampis icthapipjjamti —sasa.\n16Ucat quimsüru alwatasti ist'asïnwa llijullijunaca, khejjokhejjonacasa, uqhamarac wali ch'amac kenayaraquiw kollu patjjaru jitjjataraquïna. Uqhamaraqui pututu phust'atanacapas wali jach'at ist'asiraquïna, israelitanacajj campamentotpacha ist'asinjja wali ajjsarayasipjjäna. 17Ucatsti Moisesajj campamentotjja israelitanacarojj ansuwayänwa Diosampi jiquisiñataqui. Ucat kollu cayur purisasti ucqhatwa suyt'apjjäna. 18Ucampis takpach Sinaí kollutsti walipuniw nina jiwk'ejj mistsüna Tatitojj nina taypinjama kolljjaru jutatap laycu. Uca jiwk'esti mä hornotjamwa mistsüna, ucatsti takpach kolluwa wali qhathatïna. 19Pututunacan suenatapasti juc'amp juc'ampi jach'at ist'asïna. Cunapachatejj Moisesajj parlcäna ucqhasti Diosajj jaysanïnwa wali jach'a arumpi.\n20Tatitusti sarakanïnwa Sinaí kolluru wali alto chekaru. Ucatsti Moisesarojj jawsänwa uca kollur maqhatañapataqui. Ucat Moisesajj maqhatänwa. 21Ucat Tatitusti Moisesarojj sänwa:\n—Sarasinjja yatiyam israelitanacarojja, chimpt'atäqui ucjja jan pasanipjjpanti nayaru uñjañataquejja. Jupanacatejj jan ist'asis pasanipjjani ucajja waljaninacaw jiwarapjjani. 22Uqhamarac sacerdotenacasa nayaru jac'achasiñataquejja k'omachasipjjañaparaquiwa, janiw nayajj jupanacaru tucjañ muncti uca laycu.\n23Moisesasti Tatiturojj saraquïnwa:\n—Israelitanacasti Sinaí kollurojj janiw maqhatapcaniti, jumasti sapjjestawa mä chimpuw uchañataqui, ucqhatsti jan pasañataqui —sasa.\n24Ucat Tatitojj sascaquïnwa:\n—Saram, ucatsti sarasinjja Aaronampiw cutcatanïta. Ucampis sacerdotenacampi, israelitanacampejj janiw chimpt'atäqui ucqhatjja pasanipjjañapäquiti nayajj cawqhanctejj ucqharu maqhataniñataquejja; janiw nayajj jupanacaru tucjañ muncti —sasa.\n25Ucatsti Moisesajj kollut sarakanisajja uca arunacjja israelitanacaruw yatiyäna.


Irnaqirinakatakix nayriri urukipana llamayu phaxsina samart’añ urux utjani | Radio San Gabriel\nMiércoles, Abril 25, 2018 - 09:59\nAka Bolivia markasans ukhamaraki yaqha anqax markanakans kikipataw nayriri urukipana llamayu phaxsinx irnaqirinakan urupax amtasi. Uka amtawix utjawayiw kunjamatix khaya maranakana irnaqirinakax ch’axwawayapxana yäqatapxañapataki, kunatix uka pachanakanx maquinas ukanakaw utjawayxana ukatx irnaqirinakarux ukaw lantiñchawayxana, kunayman irnaqawinak phuqhawina.\nUkhamakipanx aka markasanx uka amtawix sapa maranjamaw phuqhasiwayi, ukasti mä samart’añ uruw uka urux irnaqirinakataki ut’ayataxa. Ukataw ukürux kunaymana amtawinaka irnaqirinakaru yanapañatakis qhananchapjixa. Jilpachax sapa maranx irnaqirinakana payllawinakaparux qawqhampis irxatatani, kuna yanapanakas jupanakataki utjani juk’ampinakataw irpirinakax yatiyapjixa.\nJichha maranx ukhamarakikiw irnaqirinakana urupax amtatani. Ukampis Directora General del Trabajo, Evelyn Viscarra irpirix sawayiwa, ministerio de trabajo amtawayiw aka markasanx, Decreto Supremo 2750 ukarjam phuqhasinx, aka jutiri atururu (martes) nayriri urukipana llamayu (mayo) phaxsinx samart’añ uru irnaqirinakataki ut’ayata utjañapa. Ukhamax ukürux janiw irnaqirinakax yatitarjama irnaqawinakapamp phuqhapkaniti.


Diosan Arupajj wali chʼamaniwa (Hebreos 4:12 | Congregacionan yatjjatañataki\n“Diosan arupajj jakkiriwa, wali chʼamanirakiwa” (HEB. 4:12).\nCANCIÓN: 96, 94\n¿Kunjamsa jakäwisan Diosan Arupampi yanaptʼayassna?\n¿Kunjamsa Diosan arunakap yatiykasajj Bibliampi yanaptʼayassna?\n¿Kunjamsa plataformat yatichkasajj Bibliampi yatichañataki chʼamachassna?\n1. ¿Kunatsa Diosan Arupajj wali chʼamaniwa sistanjja? (Aka paginankir fotonak uñjjattʼäta).\n“DIOSAN arupajj jakkiriwa, wali chʼamanirakiwa” siski uka arunakatjja, Diosan servirinakapajj janiw pächasktanti (Heb. 4:12). Diosan Arupajj kunjamsa jiwasarusa, mayni jilat kullakanakarus yanaptʼi ukwa uñjtanjja. Yaqhepajja, janïr Testigökasajj lunthatasiri, drogasiri, qʼañu juchanakan sarnaqeri ukhamäpjjänwa. Yaqhepajj wali uñtʼata, wali qollqeni ukhamäpkchïnsa, janiw kusisit jakasipkänti (Ecl. 2:3-11). Biblian yanaptʼapampiw kuna jan walinaktï nayrajj lurapjjerïkäna ukanak apanukjjapjje, jutïr urun sum jakasiñsa suytʼasipkaraki. Jupanakat yaqhep jilat kullakanakan experienciapajja, Yatiyañataki revistanwa “Bibliat yatjjatasaw nayra jakäwinakapjja jaytawayapjje” siski uka cheqan mistu, ukanak liytʼañajj wal chʼamañchistu. Jiwasajj walja maranakas Jehová Diosan Testigopäjjstanjja, Diosampi sum apasiskakiñatakejj Biblian yanaptʼap munaskaktanwa.\n2. Nayra maranakan jakiri yaqhep cristianonakajja, ¿kunjamsa Diosan Arupampi yanaptʼayasisajj jan wali lurañanak apanukupjjäna?\n2 Bibliat yatjjatasajja, waljaniw kuna jan walinaktï nayrajj lurapjjerïkäna ukanak apanukupjje. Ukajj janiw jichha tiemponak paskiti, nayra maranakan jakiri alajjpachar sarañatak ajllit cristianonakas ukhamarakiw jan wali lurañanak apanukupjjäna (1 Corintios 6:9-11 liytʼañataki). Khitinakas Diosan Reinopar jan mantapkani ukanakat parlkasajja, apóstol Pablojj akham sasaw cristianonakar säna: “Jumanakat yaqhepajj ukhamäpjjayätawa” sasa. Ukampis Diosan Arupampi espíritu santon yanaptʼapampiw jan wali lurañanak apanukupjjäna. Yaqhepajj cristianöjjapjjäna uka qhepatwa jachʼa juchanak lurapjjäna, ukatsti Jehová Diosampejj janiw sum apasjjapjjänti. Biblianjja, alajjpachar sarañatak ajllita mä cristianojj congregacionat jaqsutaw uñjasïna sasaw qhanañchi. Qhepatjja, taqe chuymaw arrepentisjjäna, ukatsti congregacionaruw kuttʼanjjäna (1 Cor. 5:1-5; 2 Cor. 2:5-8). Walja jilat kullakanakajj kunjamsa Diosan Arupampi yanaptʼatajj jan wali lurañanak apanukuwayapjje uk uñjañajj wal chʼamañchistu.\n3. ¿Kunanakatsa aka yatichäwin yatjjataskañäni?\n3 Jehová Diosan Arupajj wali chʼamaniwa, ukhamasti cheqaparjam apnaqañatakiw chʼamachasiñasa (2 Tim. 2:15). Aka yatichäwinjja, Diosan Arupampi jakañ vidasana, jaqenakar yatiykasa, plataformat yatichkasa yanaptʼayasiñatakejj kunsa lurañasa ukwa yatjjataskañäni. Ukanak yatjjatañajja, Jehová Diosar munasiñataki, yuspärañatakiw yanaptʼistani. Jupajj kunatï yanaptʼkistaspa ukwa yatichistu (Isa. 48:17).\n4. 1) ¿Bibliampi yanaptʼayasiñatakejj kunsa lurañasa? 2) ¿Biblia liyiñatakejj kunjamsa jumajj tiempo apstʼasta?\n4 Diosan Arupampi yanaptʼayasiñ munstanjja, sapüru liyiñatakiw chʼamachasiñasa (Jos. 1:8). Cheqas niya taqeniw jan tiemponi sarnaqtanjja, ukhamäkchisa Biblia liytʼañatak tiempo apsusiñasapuniwa. Kunayman lurañanakampi phoqañasäkchisa liyiñatakejj chʼamachasiñasawa (Efesios 5:15, 16 liytʼañataki). Alwanaka, urunaka, jan ukajj arumanakaw Biblia liysna. Salmo qellqerjamarakiw akham sissna: “Yatichäwimarojj walpun munasta: ¡Sapüruw ukjjat lupʼiskta!” sasa (Sal. 119:97).\n5, 6. 1) ¿Kunatsa Biblia liykasajj lupʼiñasa? 2) Liyktan ukanakat lupʼkasajja, ¿kun lurañasasa? 3) ¿Kunjamsa Biblia liyiñasa kuntï liyktan ukanakat lupʼiñas jumar yanaptʼtamjja?\n5 Bibljja janiw aleqak liyiñasäkiti. Jan ukasti liyisajj kuntï siski ukanakat lupʼiñasawa, sum amuytʼañatakiw chʼamachasiñasaraki (Sal. 1:1-3). Ukhamatakwa, kuntï yateqktan ukarjam sarnaqañäni. Biblia pachpat liytʼasasa, celularata jan ukajj tabletat liytʼasasa, kuntï siski ukarjam sarnaqañ amtampiw liyiñasa.\n6 Biblia liyktan ukanakat lupʼkasajja, ¿kun lurañasasa? Saytʼas saytʼasaw liyiñasa ukatsti akham jisktʼasiñasarakiwa: “¿Kunsa aka textojj Jehová Diosat yatichitu? ¿Kuntï siski ukarjamat nayajj sarnaqasktjja? ¿Kunanakan chʼamachasiñajas wakisiskaki?” sasa. Jiwasatï Biblia liytʼasajj lupʼiñäni, orasirakiñäni ukhajja, yateqktan ukarjam sarnaqañatakiw chʼamachasiñäni. Ukhamatwa Diosan Arupampi yanaptʼayasiñäni (2 Cor. 10:4, 5).\nDIOSAN ARUNAKAP YATIYKASA\n7. Diosan arunakap yatiykasajja, ¿kunjamsa Diosan Arupampi yanaptʼayassna?\n7 Jehová Diosan arunakap yatiyktan ukhajja, ¿kunjamsa Bibliampi yanaptʼayassna? Diosan arunakap yatiykasasa yatichkasasa Bibliat liytʼañasapuniwa. Mä jilatajj akham sänwa: “Jehová Diosampi utat uta yatiyir sarasma ukhajja, ¿jumakit sapa utansa parlasma, jan ukajj Jupar parltʼayarakismacha?” sasa. Ukham sasajja ¿kamsañsa uka jilatajj munpachäna? Yatiykasajj Bibliat liytʼktan ukhajja, Jehová Diosarus parlayksna ukhamawa. Suma ajllit textojja, arunakasat sipansa jukʼampiw jaqenakan chuymapar purtʼaspa (1 Tes. 2:13). Ukatwa akham jisktʼasiñasa: “¿Diosan arunakap yatiykasajj Bibliat liytʼapuntti?” sasa.\n8. ¿Kunatsa jaqenakatak Bibliat liytʼarapisajj qhanañchañasaraki?\n8 Jaqenakatakejj janiw aleqak liytʼarapiñasäkiti. Nayra tiemponakansa, jichha tiemponsa janiw taqenejj kuntï Bibliajj yatichki ukanak amuyapkiti (Rom. 10:2). Jaqenakatak Biblia liytʼarapktan ukhajja, entiendpachaw sasakejj janiw amuyañasäkiti. Jan ukasti, kunanaktï qhanstañap munktan ukanak amuyañapatakejj mayamp mayampwa sañasa, kamsañsa muni uksa qhanañchañasarakiwa. Ukhamatwa kuntï yatichktan ukajj pʼeqeparusa chuymaparus purtʼani (Lucas 24:32 liytʼañataki).\n9. Jaqenakan Bibliar respetompi uñjapjjañapatakejja, mä texto janïr liytʼkasajj kamsnasa uk mä uñachtʼäwimp qhanañchtʼma.\n9 Mä texto janïr liytʼkasajj kuntï siskañäni ukaw jaqenakarojj Bibliar respetañapatak yanaptʼaspa. Inas akham sissna: “Taqe kun Luriri Diosajj kamsisa uk uñjañäni” sasa. Religionar jan sarir jaqempi parlkasajj akham saraksnawa: “Diosan Arupajj kamsisa uk uñjañäni” sasa. Religionat jan yatiñ munki ukanakarojj akham sissnawa: “Aka arunak istʼirïtati” sasa. Niyakejjay jaqenakajj jan mä pachpak amuyapkchejja, kamsañänisa uk sum amuytʼañasawa (1 Cor. 9:22, 23).\n10. 1) Diosan arunakap yatiykasajj kunas mä jilatar pasäna uk qhañachtʼma. 2) Diosan arunakap yatiykta ukhajja, kunjamsa Bibliat liytʼarapiñajj jaqenakar yanaptʼi, uk qhanañchtʼma.\n10 Diosan Arupampi jaqenakar yatiyktan ukhajja, chuymaparuw purtʼi sasaw walja jilat kullakanakajj sapjje. Mä jilatajj walja maranakaw chuymani mä jaqetak revistanak aparapirïna. Mä urojja, jichhak mistur Yatiyañataki revista churasajj ukan uñstir mä textompwa Bibliat liytʼarapïna. Ukajj 2 Corintios 1:3, 4 textönwa, ukan akham siwa: ‘Diosajj wali munasiñampi khuyaptʼayasiri Awkiwa, taqe kunan chuymachtʼasiri Diosarakiwa, jupaw taqe llakinakasan chuymachistu’ sasa. Uka arunakajj chuymaparuw purtʼäna, ukatwa mayamp liytʼarapita sasin jilatar säna. Ukatsti ‘nayampi esposajampejj chuymachtʼatäñwa munapjjta, Bibliat jukʼamp yatjjatañsa munapjjaraktwa’ sasaw sarakïna. Kunjamtï uñjawayktanjja, yatiykasin Bibliat mä texto liytʼañajj jaqenakan chuymaparuw purtʼaspa (Hech. 19:20).\n11. Plataformat yatichapki uka jilatanakajja, ¿kunjamsa yatichapjjañapa?\n11 Tantachäwinakaru, jachʼa tantachäwinakaru sarañjja taqeniw wal muntanjja. Taqe kunat sipansa, Jehová Diosar adorañatakiw uka tantachäwinakar sartanjja. Yatichaski ukanak yateqeriw sararaktanjja. Jilatanakatakejj plataformat yatichañajj mä bendicionawa, ukampis sum yatichañatakiw chʼamachasipjjañapa (Sant. 3:1). Ukatwa Bibliarjampuni yatichapjjañapa. Jumatï discursonak arstʼirïstajja, ¿kunjamsa Diosan Arupampejj tantachasirinakan chuymapar purtʼasma?\n12. Discurso arstʼir jilatajja, ¿kunjamsa Bibliarjampun yatichañatak chʼamachasispa?\n12 Discurso arstʼkasajja, Bibliarjampun yatichañatakiw chʼamachasiñama (Juan 7:16). Mä uñachtʼäwimpi yatichäta jan ukajj mä experienciat parläta ukhajja, Bibliaw jukʼamp qhanstañapa. Ukampis ak amtañamawa: Bibliat liytʼañampi, Bibliat yatichañampejj janiw pachpäkiti. Jumatï discursoman walja textonak liyisma ukhajja, jilapartejj janiw kuntï yatichkta uk amtapkaspati. Ukatwa wali amuyumpi kuna textonaksa liytʼäta uk sum ajlliñama. Uka textonak liytʼañatakisa, qhanañchañatakisa, uñachtʼäwimpi amuytʼayañatakisa, kunjamsa yanaptʼistaspa uk qhanañchañatakis tiempomajj utjañapawa (Neh. 8:8). Discursomatï bosquejo utjki ukarjam arstʼañächi ukhajja, kuntï qhanañchki ukanak sum yatjjatañamawa, textonaksa liytʼañamarakiwa, ukatsti kunjamsa uka textonakajj bosquejon siski ukar yanaptʼi ukanak sum amuytʼañatakiw chʼamachasiñama. Ukjjarusti, bosquejon kuna toqettï parlki ukarjamajj kawkïr textonak liytʼañas wakisispa ukanak sum ajlliñamaraki (ukatakejj Benefíciese de la Escuela del Ministerio Teocrático libron 21-23 yatichäwinakap uñjjattʼäta). Bibliajj kuntï yatichki ukanak sum yatichañatakejja, Jehová Diosar yanaptʼa mayisiñamaw jukʼamp wakiskirejja (Esdras 7:10; Proverbios 3:13, 14 liytʼañataki).\n13. 1) ¿Kunjamsa mä kullakarojj tantachäwin mä texto liytʼir istʼañajj yanaptʼäna? 2) Tantachäwinakan Bibliampi yatichasitapajj ¿kunjamsa jumar yanaptʼtamjja?\n13 Australia markankir mä kullakarojj tantachäwin Bibliampi yatichapjjatapaw wal yanaptʼäna. Wawäkasajja, jupajj kunayman jan walinakanwa uñjasïna, qhepatsti, Bibliat yatjjatasajj bautisasjjänwa. Ukhampachasa, Jehová Diosajj janis munaskaspa ukhamwa amuyasïna. Ukampis mä urojja, tantachäwin istʼkäna ukanakat mä textow chuymapar purtʼäna. Uka textot wal lupʼisasa, yaqha textonak liytʼasasa, Jehová Diosajj jupar wal munasitapwa amuyasjjäna. * ¿Jumarojj tantachäwina, jan ukajj mä jachʼa tantachäwin Bibliat liytʼaski ukanakat mä textojj yanaptʼarakirïtamti? (Neh. 8:12).\n14. ¿Kunjamsa Diosan Arupar munasitassa, wali valoranit uñjatassa uñachtʼaysna?\n14 Jehová Diosar walpun yuspärtanjja, Jupajj jiwasar wal munasaw Arupa qellqayawayi, ‘Arujajj wiñayatakïniwa’ siski uka arsutapsa phoqarakiwa (1 Ped. 1:24, 25). Ukhamajja, Biblia sapüru liyipjjapuniñäni, ukarjam sarnaqapjjañäni, yaqhanakarus Bibliampipun yanaptʼapjjañäni. Ukham lurasajja, Diosan Arupar wal munasitasa, wali valoranit uñjataswa uñachtʼayañäni. Yamas Biblia Qellqayiri Jehová Diosar munasitaswa uñachtʼayañäni.\n^ Párrafo 13 “ Mä textow yanaptʼitäna” siski uka recuadro uñjjattʼäta.\nKUNJAMSA DIOSAN ARUPAMPI YANAPTʼAYASSNA\nKuntï liyktan ukanakat lupʼisa.\nYateqktan ukarjam sarnaqasa.\nYatiykasasa yatichkasas Bibliat liytʼasa.\nKunatï wali wakiskirïki ukanak sum qhanstayasa, jan ukajj mayamp mayamp qhanañchasa.\nMä texto janïr liytʼkasajj kuntï siskañäni ukajj Bibliar respetompi uñjapjjañapatak jaqenakar yanaptʼasa.\nDiscurso arstʼkasajja, Bibliarjampun yatichañatak chʼamachasisa.\nUñachtʼäwimpi, jan ukajj mä experienciamp yatichasajja, Bibliat jukʼamp qhanañchasa.\nLiytʼaski uka textonak qhanañchañatakisa, uñachtʼäwimpi amuytʼayañatakisa, kunjamsa yanaptʼistaspa uk qhanañchañatakis tiempojj utjañapawa.\n“Mä textow yanaptʼitäna”\nVictoria kullakajj walja maranakas Bibliat yateqjjchïnjja, ‘Diosajj janiw munaskpachïtuti’ sasaw amuyaskakïna. Jehová Diosajj jupar wal munasitap amuyañatakejj ¿kunas yanaptʼäna? Jupajj akham siwa:\n“Bautisasjjta ukhat 15 maranak pasatatjja, mä textow yanaptʼitäna. Mä jilatajj Tantachasiñ Utan arstʼkäna [...], ukhajj Santiago 1:23, 24 liytʼäna. Uka textonjja, Diosan Arupajj mä espejompi sasiwa sasaw qhanañchi, ukanwa kunjamsa Jehová Diosajj uñjistu uk amuysna. ‘¿Nayajj uñjaskta ukhamarakti Jehová Diosajj uñjpachïtu?’ sasaw jisktʼasiyäta. ‘Jehová Diosajj janiw munaskpachïtutiʼ sasaw qalltan amuyaskakiyäta.\n”Mä qhawqha urunak qhepatjja, Isaías 1:18 texto liytʼayäta, ukaw jan ukham amuyjjañatak yanaptʼawayitu. Ukanjja, Jehová Diosajj akham siwa: ‘Jutapjjam, uka jan wali luratanakamat parlapjjañäni. Juchanakamajj wila colorar uñtatäkchinisa, khunjam janqʼoruw tukuyäjja’ sasa. Diosas uka arunak nayar akham siskitaspa ukhamänwa: ‘Vicky, jutam jan wali luratanakam askichañäni. Nayajj uñtʼsmawa, jan wali luratanakamsa, chuymamsa uñtʼaraktwa, ukampis wal munassma’ sasa.\n”Uka arumajj janiw ikis purkitänti. ‘Diosajj janiw munaskpachïtuti’ sasin amuyaskakiyätwa. Ukatjja, Jesusajj jakäwip jiwas layku churawayki uka toqetwa lupʼiñ qalltta. Ukham lupʼisajja, Jehová Diosajj kunja pacienciampis walja tiempo uñjawayitu ukanakatwa amuytatasta. Munasiñat kunjamsa yanaptʼitäna ukanaksa amuyjjayätwa. Ukham uñjkatasa, Jehová Diosar akham siskiristsa ukhamänwa: ‘Munasiñamajj jukʼakiw nayatak utji. Yoqamar sacrificiot churatamas janiw juchanakaj qʼomachkaspati’ sasa. Jesusan jiwatapajj janis valoranïkaspa ukham uñjaskayäta. Ukampis uka suma regalot lupʼisajja, qhawqsa Diosajj munasitu ukwa amuyjjayäta” sasa.


Perú · Global Voices Aymarata\nJallu qallta phaxsi 2016 2 Qillqatanaka\nWali aski isturyanaka Aka tuqita Perú\nCitizen Media18 Achuqa phaxsi 2017\nIsturyanaka Aka tuqita Perú\nCitizen Media 5 Taypi sata phaxsi 2017\nKhitinakatï anatäwit uñt’ayirinakak jupanakax sapa anatäwinw qhichwa arun uñt’ayasipki, Copa Mundial de Fútbol 2018 ukatuqits ukakipkarakiw uñt’ayapxi.\nCitizen Media 2 Taypi sata phaxsi 2017\n¿lup’imchha: Atamirinak smartphones ukhamarak robots qhichwa arut arspanchhä? Aka luräwix qhichwa arur ukhamarakiw yaqha arunakar yanapt’añataki thaqhi.\nArte y Cultura 22 Jallu qallta phaxsi 2016\nPerú markan pä uru yatichäwix activistas digitales jupanakaruw juk’amp ch’amancht’awayi\nCitizen Media 30 Qasäwi phaxsi 2016\nPerú markankir Activistas digitales jupanakax online uksaw tayka arunakap uñt'ayapxi, Cusco, Perú markan mä yatichäwin chikancht'asiwayapxi.\nCitizen Media 24 Chinuqa phaxsi 2016\nKhitinakatï yaqhippachax taqi kunas chhaqhatakasp ukham amuyapk jupanakatakiwa. Aka pä yatiyäwix jaqinakat iyawsañs juk'amp kutt'ayapxarakiristamwa.\nPirwa markan manq'apxata\nCitizen Media 8 Chinuqa phaxsi 2016\nPerú markanx kunarus jisk'achaksnawa ukampirus manq'arux janiw jisk'achksnati.\nCitizen Media 17 Lapaka phaxsi 2015\nPilar Celi Frías pirwankir yatiyaw yatiyir kullakax Voices2Paris atipt’asiw utjkï ukan phisqhïr atipt’iriwa, 40 markatw cambio climático ukxat 130 qillqatax (artículos) utjatayna, ukataypinkiw kullaka Pilar jupan qillqatapaxa ukaw chhijllt’atatayna.\nSinfonía por el Perú ukax wawanakaruw jaylliwtuq yaticht'i\nCitizen Media 17 Taypi sata phaxsi 2015\n"Jaylliwix jiwasan utjiris juk'amp jach'anchañatakiwa", Sinfonía por el Perú ukax pisin jakasir wawanakar waynanakar yanapt'añatakiwa,\nArte y Cultura 13 Lakan phaxsi 2015\nArte y Cultura 2 Mara t'aqa phaxsi 2015\nPerú markanx nayrïr registro civil ukaw pä arut uñt'ayasiwayi (castellano-awajún)\nCitizen Media 22 Llamayu phaxsi 2015\n21 uru llamayu phaxsitx día Nacional de la Diversidad Cultural ukat Lingüística ukaw amtasi, ukatakix Registro Nacional de Identificación ukat Estado Civil del Perú ukax registro civil bilingüe awajún-castellano ukwa uñt'ayi: Aka jichha uñstir qillqatanakax nayra qillqatanakakis ukakipkaw apnaqataskani, certificadas ukanakax agencia jan ukax Plataforma Virtual Multiservicios (PVM) del Reniec...\nMä imill wawax utaparux anupan yanapt'ataw kutt'i\nCitizen Media 20 Llamayu phaxsi 2015\nKhaysa Huancayo Perú tuqinxa, kimsa maran wawax utapat mistuwayatayna, mamapax janiw amuyaskataynäti anuw wawar kutt'añ yapapt`atayna, sutipax pela satawa. Pani palla pallaw amuyapxatayna, kunatï walpin anux wajasina ukhamarus mä jisk`a wawax walpin jachäna. Angel Quispe policíax amuyasjataynaw wawa chhaqatapat ukat jupax wawar munart`atayna jiskt`arakitayna kawkhans kampta? Wawax janiw ni kuns...\nCitizen Media 10 Anata phaxsi 2015\nChariboan Joi ukax shipibos waynanakatakiw periodismo digital yatxatäw wakt'ayi\nCitizen Media 7 Anata phaxsi 2015\n9 urut 20 uru anata phaxsin 2015 maran periodismo digital yatxatäwix apasini, Chariboan Joi uka tamat wakt'ayatawa, waynanakax may may markanakat chijllt'atapxiwa.


Chile markanx sartasiwinakankapxiwa: · Global Voices Aymarata\nJaqukipäw uñt'ayata/apkatata 3 Lakan phaxsi 2013 20:55 GMT\nUkat aka yatiyawinakax Chile markan yatiyaw Yatiyirinakapamp markachiririnakapamp mä jach’a mayachat’asiwañaruw uchawayi. Pablo Loyola, Chile marka unxtayiri jaqix arsuwayiwa, kuna askis aka qhananchawinakan nayrar sarantatapa,sañäni, taqiwxa jaya markanakan ullarat ukar cumpatitañapawa. Kawkiri yatiyaw yatiyki aka yatiyawinakxa ukax wali askiwa ukjamarus yanapt’irinakar yanapt’askañakiwa.\nMovimientos sociales web uksanx mä thakiskaspas ukjamaw chijllawinanakatakix ukjamarus janiy jan qhanakiti. Jach’a qamir politikunaka jisnawa candidat a la presidencia Marcel Claude redes sociales uksanakan wali askt’apxi arupanak apkatañataki, saraksnawa, yatiqirinak favora arsuwayi. Marcel Claude universidad ukan arsutapax chile movilizado ukaru uchkatasiwayi.


Éxodo 31 - Holy Bible [Aymara Bible 1997] - (Éxo 31)\nTatitusti Moisesarojj aqham sänwa:\n“Nayasti Judá tributjja ajlltwa Bazaleel sat, Uri chachan yokaparu, jupasti Hur sat chachan allchhipawa.\nUcatsti nayajj juparojj Diosan Ajayupampiw phokt'ta, uqhamarac yatiñ cancañampi, suma amuyumpi, asqui uñt'añanacampi, cunayman asqui lurañanacampiw phokt'jja,\nsuma amuyt'asa cunayman yänaca korita, kollketa, bronceta lurañapataqui,\nuqhamarac suma kalanac lurasajja, uca kalanacata yänaca lurasa, suma tallado maderanaca lurañapataqui, uqhamarac yakha suma irnakañanacampi.\nNayasti juparojj uchtwa Ahisamac sat chachan Aholiab sat yokapan yanapiripata, jupajj Dan sat tribunquiriwa. Uca quipcaraqui take yatiñaninacaruw juc'ampi yatiñjja churaracta, uqhamata jupanacajj cuntejj nayajj siscsma ucanaca lurapjjañapataqui.\nTatitumpi Jiquisiñ Carpa tantachasiñataqui, sumar mantäwi arca, uca arcan tapapa, Carpan take yänacapa,\nuqhamarac lurañapataqui mesjja yänacapampi, korit lurat candelerjja yänacapampi, incienso uchañ altara,\nsacrificio nact'ayas loktañ altara yänacapampi, ampara jarisiñjja apjjatañapamppacha,\nuca quipcaraqui Aaronataquisa suma sacerdote isinacaracwa lurapjjañaparaqui, uqhamarac Aaronan wawanacapataquisa isinacjja lurapjjañaparaquiwa jupanacana sacerdote luräwi lurapjjañapataqui.\nUcatsti loktañataqui aceite, uqhamarac suma k'apquir incienso kollan chekan lurapjjañaparaqui. Jupanacasti take cunsa lurapjjañapawa cunjämtejj nayajj siscsma uqhamarjama.”\nTatitusti Moisesaru parlasinjja sänwa:\nSamarañ urusti jumanacataquejj wali kollanawa, uca laycuwa jumanacajj imapjjañamajja. Ucampis qhititejj uca uru jan imcani ucajja jiwañapawa, uqhamarac qhiti jaketejj uca uru cunsa lurani ucajja jumanac taypinjja jiwayatäñapawa.\nJumanacasti sojjta uruwa irnakapjjañamajja, ucampis pakallko urojja samaraña uruwa Tatitur loktat uru. Uca laycusti qhititejj uca uruna cunsa lurani ucajja jiwayatäñapawa.’\nUqhamasti israelitanacajja samarañ uru imañjja janiw armasipjjañapäquiti, jan ucasti mä suma amtäwjamwa wiñayan wiñayapa imapjjañapajja.\nUcasti mä unanchawa nayampi israelitanacampitjja.” Tatitusti sojjta urunwa alajjpachsa, uqhamarac aca oraksa luräna, ucampis pakallko urunsti lurañanaca jaytasawa samaräna.


Misk’i - Wikipedia\n(Redirigido desde «MISK’I»)\nKunasa misk’ixa Misk’ixa misk’ichiru mamurayanakana misk’ichata manq’aña khusu umawa, panqaranakata mamurayanakaxa ch’amsunipxi. Ch’amsunisinxa, apthapipkaspasa ukhamawa imapxi, imasinxa mamuraya taparuwa phuqhantapxi, ukata ukara puqurayasina misk’iptayapxi.\n1 Misk’ina apnaqasitapa\n2 Misk’ina qullasiñataki askitapa\n3 Misk’ina qullasiñana apnaqasitapa\n4 Kuna askinakanisa misk’ixa\n5 Misk’ina kimikapxata\nMisk’ina apnaqasitapa[trukaña | chimp askichaña]\nMisk’ixa nayrapachanakatpacha qullawa. Khaysa España markanxa misk’ixa nayra jaqinakana rixutanakapana uñsti. Egipto markana nayra qillqatanakapanxa ukapachparakiwa janchi manqha janchi patxa qullasiñataki uñsti.\nWalja jaya maranakapuniwa jaqixa misk’xa qullasiñataki apnaqatayna. Juk’ampisa misk’ixa ch’uxu usutakixa wali askipunitaynawa.\nMisk’ina qullasiñataki askitapa[trukaña | chimp askichaña]\nMisk’ixa uju usu (ch’uxu usu) qullakipuniwa, samsuñaruxa walpuni yanapt’araki, mallq’a usutarusa chhujtayarakiwa, chuymata pichsuniri qullawa. Ukhamaraki sapakutitixa misk’ixa manq’asispaxa, janiwa ch’uxu usxag sartaykaspati.\nMaynitakitixa jani sumakchi misk’ixa jani ukaxa jani walt’aykchixa, umara wallxtayasasa jüripxi mukhintakirakispawa, pachpa qullqarakikiwa. Nämasa ukhama qullasiñaxa wali askipuniwa jurma usutakixa. Ukhamattixa maynixa umantañ mukhintarakiña munaspaxa, lurarakispawa, ukhamaxa juk’ampi suma qullapuniwa.\nMisk’ina qullasiñana apnaqasitapa[trukaña | chimp askichaña]\n· Chuymata jani walt’awinakataki.\n· Janchixa thurthasiñapataki, ukhamaraki p’iqiri jani walt’ayirinakataki, ispasmumpitaki.\n· Jani ikthapirinakataki, ikt’añataki.\n· Puraka manqhana llawsanaka jakthapiyañataki, thujsa khasxa qullarakikispawa, ukhamaraki puraka manqha usuchjatanaksa qullthapirakiwa.\n· Mulla usutakis qullarakiwa, ukhamaraki k’iwcha usutakisa.\n· Juk’ata juk’ata chhujtayiri.\n· Usuchjatanakataki, qarachinakataki, nakhantatanakataki, ukanakaruxa t’iriptayiwa, jani ukaxa jakthapiyiwa.\nKuna askinakanisa misk’ixa[trukaña | chimp askichaña]\nWali suma muxsachiri, jani jaqi amparampi lurata. Nayrapachaxa misk’isapkitapanawa muxsachirixa. Uka misk’I manq’asaxa wali wakiskiripunitaynawa janchitakixa, 3000 cal/gr. sapa utjiritayna.\nAsukarata sipansa juk’ampi muxsawa misk’inxa utji, sapa patakatxa pusitunkampiwa misk’inxa utji.\n· Jasaki janchixa ch’amañchasi, kunalaykutixa ukhama ch’amañchiriniwa (hidratos de carbono). Ukatwa jank’aka ch’amañchiri sutiniraki.\n· Ukhamaraki anatirinakarusa ch’amañcharakiwa, janchiruxa ch’amañchakipuniwa.\n· Puraka manqhanxa jasaki manq’anakxa thujsantayi, janchitaki wakiskiri ajllsuñansa yanapt’arakiwa: wawanakanxa juka’mpisa kalsyumpi majnisyumpi ajllsuña yanapt’i.\nMisk’ina kimikapxata[trukaña | chimp askichaña]\nMisk’ixa janiwa mayakikiti, walja kastanakawa panqaratjama ajllsti, ukhamaraki uywatatjama, kawkitasa ukarjamasa mayjt’arakiwa.\nMisk’ixa ch’amañchiriniwa, ukawa nayriri askipaxa. Uka ch’amañchiripa taypinxa muxsanakawa utji, munusakaritu phuruktusa ukhamaraki lukusa ukanakawa utji. Uka muxsapanakapanxa sapa patakatxa 85% niwa wañakisi ukaxa, ukata uksarusti umarakiwa. Ukata yaqhanakaxa mä 25 kast asukaranakawa uka muxsapanxa utjaski, yaqhipanakaxa walja yaqhipanakaxa juk’a ukhamawa. Ukhamata misk’ixa utt’atawa.\nObtenido de «https://ay.wikipedia.org/w/index.php?title=Misk’i&oldid=89469»\nEsta página se editó por última vez el 13 llmp 2018 a las 09:21.